Ahli Parlimen pembangkang dari 7 parti tolak gesaan Umno untuk adakan PRU15 ketika pandemik

Lebih sedozen ahli Parlimen menolak Pilihan Raya Umum ke-15 (PRU15) diadakan pada musim pandemik, ketika pemimpin-pemimpin Umno yang bersekutu dengan Najib Razak terus mengugut untuk menarik sokongan kepada kerajaan Perikatan Nasional.“Hampir tiga minggu selepas belanjawan yang sepatutnya mesra rakyat ini diluluskan, Umno mahu menggunakan pilihan raya sebagai muslihat terakhir untuk merebut lebih banyak kuasa dengan mengorbankan kesejahteraan, keselamatan dan kesihatan rakyat Malaysia,” kata 14 pemimpin itu dalam satu kenyataan bersama hari ini.“Mereka memperlihatkan kepada kita semua diri mereka yang sebenar.”Kenyataan itu ditandatangani 13 ahli Parlimen dan seorang senator iaitu: Darell Leiking (Penampang), Syed Saddiq (Muar), Mohd Azis Jamman (Sepanggar), Hannah Yeoh (Segambut), Yeo Bee Yin (Bakri), Baru Bian (Selangau), Sivarasa Rasiah (Sungai Buloh), Salahuddin Ayub (Pulai), Amiruddin Hamzah (Kubang Pasu), Teo Nie Ching (Kulai), Isnaraissah Munirah Majilis (Kota Belud), Mahfuz Omar (Pokok Sena), Khalid Samad (Shah Alam) dan Marzuki Yahya (senator).Mereka yang terdiri daripada anggota parti DAP, PKR, Amanah, Warisan, Pejuang, Muda dan PSB berkata, semalam sejumlah 1,741 kes baru positif Covid-19 dicatatkan dan beberapa negeri pula kini dilanda banjir menyebabkan lebih 15,000 rakyat terpaksa dipindahkan.“Dengan mempertimbangkan semua perkara ini, kami begitu terkejut dengan permintaan berterusan oleh Umno menuntut mengadakan pilihan raya dalam keadaan seperti ini.”Mereka berkata, apa yang dilakukan Umno pada hari ini tidak ubah seperti tindakan bekas perdana menteri Najib Razak yang pernah menggesa ahli-ahli Umno untuk mempertahankan Putrajaya dengan apa cara sekalipun menjelang PRU13 pada 2013 dengan berkata. “Walau berkecai tulang dan juga badan, walau bercerai jasad dari nyawa. Saudara dan saudari, walau apa pun yang terjadi, Putrajaya mesti kita pertahankan!”“Rakyat Malaysia mesti menolak cita-cita jahat dan sikap mementingkan diri demi kuasa. Kita sudah cukup banyak kehilangan masa bertahun-tahun akibat salah laku pentadbiran dan rasuah,” kata kenyataan itu.


Kes harian turun bawah 1,300, 3 lagi terkorban

1,241 kes baru Covid-19 direkodkan semalam menjadikan jumlah keseluruhan sebanyak 4,856,217 kes.
Sebanyak 1,843 pesakit turut dilaporkan sembuh, menjadikan jumlah keseluruhan kes sembuh sebanyak 4,797,647.
Ketika ini, 22,167 kes aktif direkodkan di mana 21,200 atau 95.6% daripadanya menjalani kuarantin kendiri.
Tiada pesakit di pusat kuarantin sementara 929 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 38 kes dan 25 daripadanya memerlukan bantuan alat pernafasan.
Tiga kematian dicatatkan menjadikan kes keseluruhan sebanyak 36,403 orang.


Anwar pengerusikan mesyuarat khas Kabinet

Perdana Menteri Anwar Ibrahim hari ini mempengerusikan mesyuarat khas Kabinet kerajaan di Perdana Putra, Putrajaya.
Pada 2 Disember, Anwar mengumumkan barisan Kabinet yang dianggotai 28 menteri serta dua timbalan perdana menteri, selain beliau sendiri memegang portfolio menteri kewangan.
Mesyuarat pertama yang dihadiri kesemua jemaah menteri itu bermula pukul 10 pagi.
Anwar tiba di bangunan Perdana Putra itu pada kira-kira 8.10 pagi sebelum mempengerusikan mesyuarat khas tersebut.
Anwar mengangkat sumpah sebagai perdana menteri pada 24 November lepas.
Kebanyakan menteri Kabinet telah mengimbas kad perakam waktu dan memasuki pejabat masing-masing sebelum menghadiri mesyuarat berkenaan.


Kampung Muslim Bidayuh teruja hidupkan semula tradisi Hari Raya bersama pelbagai budaya

Di sebuah rumah panjang di Padawan, kira-kira 70km dari Kuching, ibu negeri Sarawak, sebuah komuniti kecil bersiap untuk menyambut Hari Raya selepas dua tahun sekatan pergerakan akibat wabak Covid-19.Bagi penduduk Kampung Darul Islam Belimbing, sambutan kali ini amat bermakna kerana ia menjadi saksi kepada hubungan yang kukuh antara agama dengan masyarakat sekeliling mereka.Terletak di tengah-tengah kawasan majoriti Kristian, komuniti itu adalah satu-satunya kumpulan Muslim Bidayuh di Sarawak yang menyambut Hari Raya.Kebiasaannya, mereka akan memulakan perayaan dengan solat sunat Aidilfitri di masjid kampung itu.Kemudian, mereka akan berkumpul baruk, rumah di mana acara dan aktiviti kampung diadakan.Penduduk kampung berkumpul bersama ketika sekatan Covid-19 dilonggarkan berikutan kes harian menurun.Acara “marhaban” dari pintu ke pintu dimulakan, mereka melawat rakan-rakan dan saudara-mara di rumah panjang 150 pintu itu.“Sambil bermarhaban, kami mohon maaf daripada saudara-mara kami,” kata penduduk kampung Nur Ashah Hussein kepada MalaysiaNow.Selama dua tahun, sambutan perayaan sedemikian hanya menjadi memori sahaja.Pandemik Covid-19 menghalang aktiviti ziarah dan himpunan ramai dilakukan.Tahun ini, penduduk kampung teruja untuk meraikan Hari Raya bersama sekali lagi, walaupun sambutannya dalam skala yang lebih kecil dan mengikut SOP.Kira-kira 600 keluarga tinggal di kampung yang diasaskan pada 1968 sebagai kawasan penempatan semula penduduk Islam dari Kampung Kawa Belimbing yang terletak berhampiran.Pada awalnya, rumah panjang itu hanya memiliki 40 pintu untuk menempatkan tujuh keluarga, ia kemudiannya berkembang kepada 150 pintu.Setiap tahun, penduduk kampung akan menjemput saudara-mara dan rakan-rakan yang bukan beragama Islam untuk berkunjung ke rumah panjang mereka pada musim perayaan termasuk Krismas dan Gawai Dayak.Tahun ini, mereka berharap dapat menghidupkan semula tradisi beraya bersama, mengalu-alukan keluarga dan rakan-rakan berkunjung ke rumah panjang sekali lagi.Kaum hawa menyediakan makanan untuk juadah berbuka puasa bersama penduduk kampung.Mereka merancang perhimpunan sederhana dan kejohanan bola sepak bagi menyambut saudara-mara yang dijangka datang dari Kuching, Sri Aman, Sibu, Miri dan Bintulu, malah ada yang akan pulang dari Johor dan Kuala Lumpur.“Kami teruja untuk meraikannya bersama keluarga dan rakan rapat kami, tetapi masih perlu patuhi SOP,” kata Nur Ashah.“Bagi keluarga saya, kami akan meraikannya secara sederhana,” katanya dan menambah dia gembira dapat menyambut Hari Raya sekali lagi.Dalam pada itu, Ketua Kampung Durrani Bahrum berkata mereka masih mengekalkan budaya Bidayuh walaupun menyambut Ramadan dan Hari Raya.“Kami masih Bidayuh,” katanya kepada MalaysiaNow.“Apabila saudara mara ziarah kami pada musim perayaan, kami tidak perlu risau kerana mereka memahami kami.”


Covid-19: 4 kluster baru dikesan 2 di Sabah, 1 Selangor, 1 Johor

Malaysia mencatatkan 101 kes baru Covid-19 menjadikan jumlah kes positif adalah 11,135 dengan kebolehjangkitan adalah 1,062 kes.Menurut Ketua Pengarah Kesihatan, Dr Noor Hisham Abdullah, daripada kes baru itu, empat adalah kes import yang mendapat jangkitan di luar negara melibatkan seorang warganegara dan tiga bukan warganegara dari Myanmar iaitu dua kes di Sarawak, Arab Saudi (satu kes di Sarawak) dan Nigeria (satu kes di Selangor).“Daripada 97 kes penularan di dalam negara, 93 kes adalah warganegara Malaysia dan empat kes adalah bukan warganegara.“Sebanyak 17 kes mempunyai sejarah perjalanan ke Sabah pada hari ini, menjadikan jumlah kes sebanyak 63 sejak 20 Sept lepas,” katanya pada sidang media mengenai perkembangan terkini Covid-19.50 kes yang pulih Covid-19 hari ini menjadikan jumlah kumulatif kes pulih adalah 9,939 kes (89.3% daripada jumlah keseluruhan kes).Dr Noor Hisham berkata terdapat 13 kes positif sedang dirawat di Unit Rawatan Rapi (ICU) dengan lima memerlukan bantuan pernafasan, manakala tiada pertambahan kes kematian dilaporkan menjadikan jumlah kumulatif kematian kekal 134 kes (1.20% daripada jumlah keseluruhan kes).Sementara itu katanya Kementerian Kesihatan (KKM) turut mengesan empat kluster baru iaitu dua di Sabah dikenali Kluster Jalan Bomba serta Kluster Jalan Utara, satu di Selangor yang dikenali sebagai Kluster Benteng PK, dan satu lagi di Johor dikenali sebagai Kluster Bakawali.Katanya kes indeks bagi Kluster Jalan Bomba iaitu kes ke-11,110 merupakan lelaki warganegara yang mempunyai sejarah perjalanan ke Semporna, Sabah pada 20 Sept lepas.“Kes bergejala demam dan batuk serta didapati positif Covid-19 pada 28 Sept 2020. Kes dimasukkan ke Hospital Duchess of Kent, Sandakan (Sabah) dan hasil saringan kontak rapat mendapati dua lagi kes positif Covid-19 pada 28 Sept lepas.“Pengenalpastian kontak rapat dan saringan masih lagi diteruskan oleh Pejabat Kesihatan Kawasan Sandakan. Punca jangkitan masih dalam siasatan,” katanya.Berhubung Kluster Jalan Utara, beliau memberitahu kluster itu dikenal pasti hasil saringan petugas kesihatan di sebuah institut latihan di Sandakan, Sabah dengan dua petugas kesihatan telah dikesan positif Covid-19 pada 28 Sept.“Mereka tidak bergejala dan dimasukkan ke Hospital Duchess of Kent Sandakan. Pengenalpastian kontak rapat dan saringan masih lagi diteruskan oleh Pejabat Kesihatan Kawasan Sandakan serta punca jangkitan masih dalam siasatan,” katanya.Kluster Benteng PK pula dikenal pasti hasil saringan pendatang tanpa izin di Klang, Selangor dari 16 Sept hingga 25 Sept lepas dengan lapan orang dikesan positif Covid-19, kata Dr Noor Hisham.“Hasil saringan kontak rapat mendapati satu lagi kes positif bagi kluster ini pada 28 Sept yang melibatkan anggota polis. Mereka telah dimasukkan ke Hospital Sungai Buloh.“Sehingga kini, seramai 148 individu disaring. Keputusan saringan adalah sembilan kes positif Covid-19 dan 139 dikesan negatif,” katanya.Sementara bagi Kluster Bakawali, beliau berkata kes indeks bagi kluster itu iaitu kes ke-10,911 dan kes ke-10,912 merupakan pasangan suami isteri yang mempunyai sejarah perjalanan ke Semporna, Sabah pada 13 Sept hingga 18 Sept lepas.Menurut Dr Noor Hisham, kedua-dua kes bergejala demam, selesema dan batuk pada 24 Sept 2020 yang kemudian mendapatkan rawatan di Hospital Sultan Ismail, Johor Bahru, sebelum didapati positif Covid-19 pada 26 Sept lepas, serta dimasukkan ke Hospital Enche’ Besar Hajjah Kalsom, Johor.“Hasil saringan kontak rapat mendapati dua lagi kes positif bagi kluster ini. Sehingga 29 Sept 2020, seramai 25 individu disaring dengan empat kes dikesan positif Covid-19, 13 individu negatif dan lapan individu masih menunggu keputusan.“Langkah pencegahan jangkitan termasuk proses nyah kuman dan proses pembersihan telah dijalankan di lokasi-lokasi yang terlibat. Punca jangkitan masih dalam siasatan bagi kesemua kluster,” katanya.Sementara itu, beliau berkata terdapat peningkatan kes Covid-19 di Malaysia sejak 7 Sept lepas, dengan Sabah dan Kedah banyak menyumbang kepada jumlah keseluruhan kes.“Untuk makluman, jumlah kes positif Covid-19 harian masih tinggi kebelakangan ini. Justeru, masyarakat dinasihatkan supaya sentiasa mematuhi Prosedur Operasi Standard (SOP).“Diharapkan dengan langkah kawalan dan pencegahan yang diambil oleh pihak KKM, agensi-agensi lain dengan kerjasama masyarakat, dapat membendung penularan Covid-19 di Malaysia,” katanya.Sementara itu, merujuk isu tular mengenai sebuah pusat membeli belah yang mengeluarkan kenyataan berhubung pekerja yang disahkan positif Covid-19, Dr Noor Hisham berkata Kementerian Kesihatan (KKM) menghargai tindakan proaktif pusat itu yang membantu dalam langkah kawalan dan pencegahan.Bagaimanapun, KKM perlu menjalankan siasatan terperinci sebelum menyatakan sesuatu kawasan sebagai berisiko tinggi (hotspot) memandangkan penentuan hotspot adalah berdasarkan lokasi kes positif dan yang berpotensi menjadi punca penularan Covid-19.“KKM perlu melakukan penilaian risiko dan kadar kebolehjangkitan sebelum menyatakan sesuatu tempat sebagai berpotensi menjadi punca penyebaran virus Covid-19,” katanya.


PH gesa penentang Muhyiddin bersatu sokong Anwar sebagai PM

Pemimpin tertinggi Pakatan Harapan (PH) hari ini menggesa ahli-ahli Parlimen untuk menyokong Anwar Ibrahim sebagai calon perdana menteri bagi membentuk majoriti baru di Dewan Rakyat, mengulangi pendirian Muhyiddin Yassin sudah hilang sokongan.“Demi masa depan rakyat dan negara, semua pihak yang menentang Muhyiddin perlu bersama di meja rundingan sekarang untuk membentuk sebuah kerajaan yang inklusif, adil dan progresif di mana setiap parti dilayani secara adil,” kata satu kenyataan yang ditandatangani Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng.Dalam pada itu, PH turut berkata mereka tidak bersetuju untuk pilihan raya umum diadakan sepanjang pandemik Covid-19.“Perlu diingatkan bahawa penggal terakhir Parlimen ke-14 hanya akan tamat pada 16 Julai 2023.“Oleh itu, Majlis Presiden menjemput semua ahli Parlimen yang menentang dan menolak Muhyiddin Yassin untuk bersama menyokong Anwar Ibrahim sebagai calon perdana menteri,” katanya.Anwar dan Presiden Umno Ahmad Zahid Hamidi bersama-sama bekas perdana menteri Najib Razak mengetuai gerakan untuk menggulingkan Perdana Menteri Muhyiddin Yassin.Gerakan mereka mencapai momentum baru-baru ini selepas dua menteri Kabinet meletakkan jawatan kerana akur kepada arahan Zahid.Kedua-dua Zahid dan Najib kini mendakwa telah berjaya mengumpul sokongan 15 ahli Parlimen dari Umno.Menurut PH, setakat ini hanya 100 Ahli Parlimen menyokong Muhyiddin sebagai perdana menteri dan 120 ahli Parlimen tidak menyokong.“Namun beliau enggan meletakkan jawatan secara terhormat berdasarkan Perkara 43(4) Perlembagaan Persekutuan.“Amatlah penting semua pihak dapat bersatu di bawah sebuah kerajaan berjiwa rakyat yang mampu memperbetul segala kepincangan dan kegagalan Perikatan Nasional menjelang undi percaya terhadap perdana menteri nanti.”Awal minggu ini, MalaysiaNow melaporkan rancangan pemimpin PKR untuk mengangkat ketua mereka, Anwar sebagai calon perdana menteri kepada Yang di-Pertuan Agong terpaksa dibatalkan selepas gagal menunjukkan blok pembangkang memiliki sokongan majoriti ahli Parlimen.Mereka bersetuju untuk memberi tumpuan kepada ahli Parlimen yang menentang Muhyiddin.Hal ini adalah kerana pembangkang daripada blok selain PH menentang percubaan untuk menamakan Anwar sebagai perdana menteri walaupun turut menuntut Muhyiddin meletakkan jawatan.


Majlis Anwar mengadap tangguh, Agong nasihat utamakan kesejahteraan rakyat

Istana Negara hari ini memaklumkan majlis menghadap ke atas Yang di-Pertuan Agong Al-Sultan Abdullah Ri’ayatuddin Al-Mustafa Billah Shah oleh Presiden PKR Anwar Ibrahim dan isteri, Dr Wan Azizah Wan Ismail yang dijadualkan semalam (22 Sept) ditangguhkan, berikutan Seri Paduka gering.Datuk Pengelola Bijaya Diraja Istana Negara Ahmad Fadil Shamsuddin berkata ketika ini, Al-Sultan Abdullah akan terus menjalani rawatan di bawah pengawasan pakar perubatan di Institut Jantung Negara (IJN).Beliau berkata Sultan Abdullah turut menzahirkan ucapan terima kasih kepada seluruh rakyat, Perdana Menteri Muhyiddin Yassin, Daim Zainuddin dan jemaah menteri Kabinet serta individu-individu termasuk Anwar yang mendoakan kesejahteraan Seri Paduka.“Seri Paduka turut mengambil kesempatan menasihati seluruh rakyat untuk bertenang dan menjaga kesihatan diri masing-masing dengan mematuhi prosedur operasi standard kerana negara masih menghadapi ancaman penularan wabak Covid-19.“Al-Sultan Abdullah bertitah kepada semua pihak untuk mengutamakan kesejahteraan rakyat dan negara yang kita cintai bersama, semoga kita dikurniakan keberkatan daripada Allah SWT,” kata Ahmad Fadil dalam kenyataan hari ini.Al-Sultan Abdullah turut mengajak seluruh rakyat untuk bersama Seri Paduka berdoa semoga Malaysia terus dilindungi daripada segala bentuk ancaman dan dikurniakan kemakmuran berpanjangan.Terdahulu, Anwar pada satu sidang media hari ini mendakwa beliau mendapat sokongan yang ‘kukuh dan meyakinkan’ untuk membentuk kerajaan baru menggantikan kerajaan Perikatan Nasional (PN) pimpinan Muhyiddin.Beliau berkata mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di IJN.


Jurang umur, bertahun tinggalkan politik jadi beban calon ‘heavyweight’ Pandan

Di kawasan Parlimen Pandan di Hulu Langat, Selangor, tumpuan kini terarah pada pertembungan antara dua nama besar yang ingin membuat kemunculan semula dalam arena  politik selepas beberapa meninggalkan politik.
Calon PKR Rafizi Ramli dan calon Warisan Ong Tee Keat, pada satu ketika dulu pernah menjadi ahli Parlimen Pandan.
Di bawah tiket MCA sebelum ini, Ong menyandang kerusi itu dari 2004 hingga 2013, sementara Rafizi dari 2013 hingga 2018.
Pada Pilihan Raya Umum ke-15 yang dijadualkan 19 November ini, mereka menjadi antara lima calon yang bersaing untuk mendapatkan sokongan bagi mengambil alih kerusi Parlimen yang terletak di kawasan bandar itu.
Calon lain termasuk Muhammad Farique Zubir Albakri dari Perikatan Nasional (PN), Nadia Hanafiah (Pejuang), sementara Leong Kok Wee mewakili Barisan Nasional (BN).
Sebelum ini, Pandan dimenangi oleh Dr Wan Azizah Wan Ismail dari PKR, di mana ketika itu jumlah keseluruhan pengundi di sana adalah sebanyak 148,730.
Ketika Rafizi dan Ong giat menjalankan kempen bagi meraih sokongan, persoalan mengenai kedua-dua calon terus berbangkit.
Antaranya, apakah kesan jurang umur mereka terhadap pengundi di kawasan itu, dan bagaimana impak kepada pengundi mengenai tindakan mereka berundur daripada politik sebelum ini.

Di sebuah blok pangsapuri yang terletak di seberang jalan pusat penamaan calon, seorang pemuda yang memperkenalkan dirinya sebagai Adif Zulkifli Mohammed Amin berkata tumpuan harus diberikan kepada muka baru yang akan bertanding di Pandan.
“Rafizi okey,” katanya.
"Wan Azizah juga turun padang, tetapi kita tahu cara mereka. Berilah peluang kepada calon baru."
Seorang lagi belia, Jimmy Lam, 21, berkata dia lebih mengenali Rafizi berbanding Ong.
"Saya pernah mendengar tentang Ong kerana ayah saya pernah cakap tentang beliau," kata Lam.
“Cuma, saya lebih mengenali Rafizi," tambahnya sambil mengaitkan kekurangan maklumatnya mengenai Ong kerana jurang umur antara dia dan bekas presiden MCA itu.
Bercakap kepada MalaysiaNow, ahli Dewan Undangan Negeri (Adun) Perak Yeap Thiam Hoong berkata nama seperti Ong dan bekas ahli DAP Wee Choo Keong, yang juga ingin membuat kemunculan semula di Wangsa Maju, tidak lagi relevan kepada pengundi muda.
“Ketika saya aktif politik, pada 2007 dan 2008, saya kenal siapa Ong dan Chua Soi Lek," katanya merujuk kepada seorang lagi bekas pemimpin MCA.
"Tetapi jika anda menghilang selama beberapa tahun, anda tidak lagi relevan."
Pengundi tua
Dalam kalangan pengundi yang lebih tua di pangsapuri itu, pandangan mereka dilihat berbelah bagi antara Ong dan Rafizi.
Seorang wanita berusia 63 tahun yang menggelarkan dirinya Kak Sabariah berkata kedua-dua Rafizi dan Ong berpeluang memenangi kerusi itu.
"PN mungkin ada peluang juga, kerana mereka sudah bergabung dengan PAS dan Gerakan," kata Sabariah, yang menetap di Pandan selama 20 tahun.
"Tetapi peluang untuk BN di sini tipis."

Rama, yang juga berusia 63 tahun berkata dia sudah menetap di Pandan selama lebih 40 tahun.
Tidak seperti generasi muda, dia mengenang penggal ketika Ong berkhidmat di kawasan itu.
“Beliau banyak bantu sekolah waktu itu,” katanya.
"Beliau juga adalah orang lama dalam politik."
Seorang lagi warga tempatan bernama Ngai turut bersetuju, mengatakan Ong adalah seorang pemimpin yang “mesra rakyat".
Bagaimanapun, beliau berkata sukar untuk meramalkan keputusan pilihan raya kali ini.
"Jika orang mengundi berdasarkan calon, bukan parti, Ong mungkin ada peluang," katanya.
Seorang lagi warga tempatan yang memperkenalkan diri sebagai Low berkata kedua-dua Ong dan Rafizi terkenal di kawasan itu.
“Peluang 50-50 antara mereka," katanya, sambil menambah bahawa dia tidak begitu mengenali calon lain.
Low turut juga mengenang jasa Ong semasa bekas presiden MCA itu menjadi ahli Parlimen Pandan.
“Beliau berkhidmat di kawasan ini dengan baik. Beliaulah yang dapatkan kelulusan untuk SJK (C) On Pong 2."


Radzi, 4 guru terima suntikan vaksin Covid-19

Menteri Kanan Pendidikan Radzi Jidin bersama empat guru hari ini menerima suntikan vaksin COovid-19 jenis Pfizer-BioNTech di Pejabat Kesihatan Putrajaya Presint 11, di Putrajaya.Radzi ketika ditemui pemberita selepas menerima suntikan vaksin itu turut menyeru rakyat Malaysia termasuk lebih 500,000 guru di seluruh negara untuk segera mendaftarkan diri di aplikasi MySejahtera bagi mendapatkan suntikan tersebut.Katanya empat individu tersebut merupakan antara 55,539 guru berisiko tinggi mendapat jangkitan Covid-19 yang tersenarai menerima suntikan vaksin dalam fasa pertama Program Imunisasi Covid-19 Kebangsaan.“Masa kena suntik (vaksin)…tidak rasa apa-apa. Alhamdulillah semuanya baik dan semua rakyat Malaysia perlu mengambil ruang ini untuk daftar segera di MySejahtera supaya proses vaksinasi dapat berjalan lancar,” katanya berkongsi pengalaman ketika menerima suntikan vaksin tersebut.Beliau berkata sesi persekolahan secara bersemuka akan bermula Isnin ini (1 Mac) dan suntikan vaksin tersebut adalah bagi memastikan keadaan selamat dan selesa untuk murid-murid dan guru-guru di seluruh negara seterusnya agar sesi persekolahan berjalan lancar.Radzi berkata kementerian pendidikan (KPM) akan memastikan semua prosedur operasi standard (SOP) yang ditetapkan dipatuhi di sekolah seluruh negara apabila sesi persekolahan bermula supaya sesi pembelajaran dapat dilaksanakan dalam keadaan selamat.Ditanya adakah kehadiran murid-murid di sekolah secara bersemuka diwajibkan, beliau berkata ibu bapa harus menulis surat kepada sekolah dengan dokumen sokongan untuk rekod jika tidak dapat menghantar anak-anak ke sekolah atas sebab tertentu seperti kesihatan.“KPM akan sedaya upaya memastikan sesi persekolahan Isnin nanti berjalan dengan selamat serta menjadi satu ruang untuk anak-anak kembali belajar secara bersemuka,” katanya.Radzi pada 19 Feb lalu mengumumkan sesi persekolahan secara bersemuka yang ditangguhkan sebelum ini susulan peningkatan kes Covid-19 akan bermula pada 1 Mac ini.Keputusan itu melibatkan murid prasekolah, Tahun Satu dan Tahun Dua, sementara untuk Tahun Tiga hingga Enam sesi akan bermula pada 8 Mac.


Stesen bahan api bersepadu pertama Malaysia akan beroperasi di Sarawak

Stesen bahan api pelbagai jenis bersepadu pertama di Malaysia dijangka akan memulakan operasi di Sarawak seawal-awalnya bulan depan.Pengerusi Perbadanan Kemajuan Ekonomi Sarawak (SEDC) Abdul Aziz Husain berkata pembinaan stesen Petroleum Sarawak (Petros) di Darul Hana, Petrajaya, Kuching, hampir siap.“Stesen minyak pertama kami di Darul Hana akan menjadi stesen pertama seumpamanya di Malaysia, dah mungkin bagi rantau ini,” katanya pada majlis pecah tanah hari ini.“Kami berharap dapat beroperasi bulan depan atau awal tahun depan.”Stesen bahan api pelbagai jenis Petros itu dijangka meminimumkan penggunaan tenaga kerja dan akan dipacu sistem internet, termasuk sensor automatik, analisis data dan pembayaran tanpa tunai melalui platform SarawakPay.Stesen itu direka bentuk sepenuhnya untuk khidmat pengecasan elektrik pengisian bahan api hidrogen sebaik sahaja penggunaan bateri dan kenderaan menggunakan sel meningkat.Aziz berkata stesen demikian diperlukan untuk menggalakkan penggunaan awam terhadap kenderaan rendah karbon.Beliau juga berkata Sarawak bersedia untuk mengembangkan ekonomi hidrogennya, memiliki keupayaan untuk menghasilkan hidrogen dengan skala besar.“Akan ada beberapa cabaran, tetapi saya percaya kami akan berkembang menjadi pakar dalam bidang ini,” katanya.“Ramai orang akan bertanya mengapa kami membina stesen sedangkan tiada kereta berkuasa hidrogen di sekitar ini.“Namun persoalannya, jika tiada stesen, adakah orang akan membeli kereta hidrogen atau adakah mereka perlu miliki stesen untuk galakkan mereka menggunakannya?”Beliau berkata Sarawak juga berusaha melaksanakan pembuatan atau pemasangan komponen sel bahan api hidrogen sebagai sebahagian usaha mengembangkan ekonomi hidrogen.“Ketika banyak negara sedang berusaha untuk mewujudkan ekonomi hidrogren mereka sendiri dalam usaha mengawal pencemaran, saya percaya Sarawak berada di kedudukan dan masa yang tepat dalam menerajui usaha mengurangkan pelepasan karbon,” katanya.Stesen kedua Petros juga kini sedang dirancang untuk pembinaan di Kuching, di Perbandaran Baru Batu Kawah, manakala empat lagi akan dibina di Sri Aman, Sibu, Bintulu dan Miri.Ia akan dibina oleh SEDC Energy, anak syarikat SEDC, dan dikendalikan oleh Petros yang dimiliki kerajaan negeri.


Apa makna pindaan perlembagaan kepada Umno?

Perhimpunan agung khas Umno pada minggu lepas berjaya meminda perlembagaan parti itu apabila perwakilan sebulat suara meluluskan usul tersebut.Pindaan itu dilakukan untuk meminda tiga fasal iaitu Fasal 10.16, Fasal 15.3 dan Fasal 18.2.Fasal yang menjadi tumpuan, iaitu Fasal 10.16 memperuntukkan kuasa kepada Majlis Kerja Tertinggi (MKT) Umno untuk menangguhkan pemilihan di peringkat MKT, bahagian dan cawangan selama 18 bulan dari tarikh pemilihan yang sepatutnya diadakan.Percaturan terbaru fasal itu memberi kuasa kepada MKT untuk membuat penangguhan pemilihan parti selama enam bulan selepas sesuatu pilihan raya umum (PRU) diadakan.Naib Presiden Umno Mohamed Khaled Nordin sebelum ini berkata, menerusi peruntukan asal, parti Melayu itu mesti mengadakan pemilihan tidak melebihi Disember 2022, iaitu 18 bulan dari pemilihan parti yang sepatutnya diadakan pada Jun 2021.“Namun, jika PRU diadakan pada Julai 2023 misalnya, maka tarikh pemilihan parti boleh ditangguhkan sehingga selewat-lewatnya Januari 2024,” katanya ketika membentangkan usul pindaan perlembagaan minggu lalu.Sekiranya ia diadakan pada Januari 2024, ia bermakna penyandang jawatan sedia ada dalam parti itu memegang jawatan selama 66 bulan sejak pemilihan terakhir Umno pada Jun 2018.Namun pindaan itu tertakluk kepada kelulusan dari Jabatan Pendaftaran Pertubuhan (RoS).Penganalisis politik Kartini Aboo Talib dari UKM berkata, pindaan kepada peraturan parti itu dilakukan bagi mempertahankan status quo presiden Umno, Ahmad Zahid Hamidi dan sekutunya.“Dalam hal ini ramai yang masih memerhati nasib Zahid yang disabitkan dengan tuduhan pecah amanah dan salah guna kuasa, serta  Najib Razak yang sudah diputuskan bersalah oleh mahkamah,” katanya kepada MalaysiaNow.Sementara penganalisis Ahmad Atory Hussain dari USM berkata, pindaan itu mengecilkan lagi ruang, kebebasan, masa dan pilihan untuk memilih pemimpin Umno.“Seolah-olah pemimpin tertentu yang diminta untuk dipilih. Tempoh itu boleh dianggap lama, sama seperti penggal PRU,” katanya.Menurut Atory, pimpinan Umno sudah tahu mereka akan ditentang oleh ahli-ahli parti, maka cara berkesan untuk mengekalkan jawatan ialah dengan membuat pindaan perlembagaan tersebut.Zahid lebih rela Anwar jadi PM?Persoalan juga timbul mengenai PRU15 apabila sebelum ini Zahid memberi tekanan kepada Perdana Menteri Ismail Sabri Yaakob pada perhimpunan agung lalu untuk membubarkan Parlimen secepat mungkin.Kartini, yang juga timbalan pengarah Institut Kajian Etnik, UKM berkata, pindaan terbaru itu tidak akan mempengaruhi secara langsung atau memberi tekanan kepada PRU15, kerana ia melibatkan ahli parti, struktur dan strategi parti.“Kesan tidak langsung mungkin ada dari segi selagi mana pemimpin korup masih menerajui tampuk kepimpinan Umno, rakyat pasti sukar memberikan sokongan sepenuhnya kpd kepimpinan parti itu.“Ia harus menonjolkan integriti kepimpinan yang lebih baik dari sebelumnya,” tambah Kartini.Atory menjangkakan tekanan untuk mengadakan PRU akan semakin reda dengan pindaan tersebut, yang bersesuaian dengan kehendak Ismail yang tidak mahu mengadakan PRU terlalu awal.“Kem Zahid dijangka memang tidak akan menyokong Ismail menjadi calon perdana menteri, sebaliknya ingin menyokong Anwar Ibrahim atau Najib,” katanya.Langkah terbaru itu juga tidak bermakna Umno sudah bersedia untuk melangkah masuk ke dalam gelanggang PRU15, ekoran isu-isu lain yang belum diselesaikan antaranya kerjasama dengan PAS, Gabungan Parti Sarawak (GPS) dan Gabungan Rakyat Sabah (GRS).Bagaimanapun, Kartini berkata Barisan Nasional (BN) masih dilihat dominan dengan kemenangan selesa di Melaka dan Johor.Atory berkata, pindaan itu walaupun dilihat sebagai persiapan menghadapi PRU15, Umno sebenarnya menghadapi keretakan dalam membabitkan kem Ismail dan kem Zahid.“Kluster mahkamah hanya 20% sahaja tetapi mereka memegang kuasa.“Majoriti menyokong Ismail. Walaupun mereka pada asalnya menyokong Zahid, tetapi mereka mahu pemilihan Umno dipercepatkan dan selepas itu barulah diadakan PRU15,” katanya.Bagaimanapun menurut Kartini, implikasi perlanjutan tempoh jawatan parti dari tiga ke lima tahun mempunyai pro dan kontra tersendiri untuk Umno.“Dari segi kebaikan ia memberi ruang masa dan tempoh yang baik bagi seseorang pemimpin untuk benar-benar boleh melakukan sumbangan dan transformasi yang bernas,” katanya.“Dari segi kontra ialah salah guna kuasa, apabila tempoh yang lama membolehkan korupsi kuasa berlaku, rasuah dan pengekalan status quo yang bila telah mengakari parti, menyukarkan transformasi dilakukan.”


PM tinjau PKPD di Medan 88 Bandar Baru Salak Tinggi

Perdana Menteri Muhyiddin Yassin hari ini membuat tinjauan di Medan 88 Bandar Baru Salak Tinggi di sini, yang dikenakan Perintah Kawalan Pergerakan Diperketatkan (PKPD) bermula hari ini.Ketibaan Muhyiddin pada pukul 9 pagi disambut oleh Menteri Besar Selangor Amirudin Shari dan Pengarah Kesihatan Selangor Dr Sha’ari Ngadiman.Turut hadir Menteri Pembangunan Wanita, Keluarga dan Masyarakat Rina Harun.Sebelum memulakan tinjauan, Muhyiddin diberi taklimat oleh Dr Sha’ari berhubung profil kawasan berkeluasan kira-kira 2.64 hektar yang menempatkan 284 premis itu, dengan kira-kira 800 penduduk, majoritinya adalah warganegara.Beliau yang memakai set peralatan perlindungan diri (PPE) meluangkan masa kira-kira setengah jam meninjau kawasan PKPD berkenaan.Muhyiddin juga dilihat sempat bertanyakan khabar dengan salah seorang penduduk, Ahmad Bahiyuddin Syafiq Ahmad Rosdi, 23, yang melakukan ujian swab.Beliau turut berkongsi pengalamannya menjalani ujian swab berkali-kali kepada Ahmad Bahiyuddin Syafiq sambil berkata kos ujian swab Covid19 di fasiliti swasta boleh mencecah sehingga RM300.Sementara itu, Dr Sha’ari ketika ditemui media berkata pihaknya mengesan dua kes positif di kawasan berkenaan pada 4 Oktober lepas, dan sejak itu pengesanan kes secara aktif dijalankan, dan hasilnya 113 orang sudah disaring dengan 35.3 peratus atau seramai 40 orang disahkan positif.Muhyiddin juga dilihat sempat bertanyakan khabar dengan salah seorang penduduk, Ahmad Bahiyuddin Syafiq Ahmad Rosdi, 23, yang melakukan ujian swab.“Ini kadar yang agak tinggi (sebab itu) kita mencadangkan diadakan saringan secara berkala iaitu targeted (bersasar) dan juga sudah mobilised (mengerah) 60 orang kakitangan untuk bertugas di kawasan ini.“Kita berharap aktiviti ini dapat memutuskan rantaian jangkitan Covid-19 di kawasan ini,” katanya.Sementara itu, Rina berkata pihaknya menyediakan 500 bakul makanan yang akan diedarkan kepada penduduk setempat dan pihaknya akan menyediakan bantuan mengikut keperluan penduduk dari semasa ke semasa.Maklumat lanjut berkenaan pelaksanaan PKPD di kawasan berkenaan akan diumumkan Menteri Kanan (Kluster Keselamatan) Ismail Sabri Yaakob nanti.


Umno masih relevan biarpun ada tanggapan parti ‘tidak bernyawa lagi’, kata Zahid

Umno masih relevan meskipun terdapat tanggapan bahawa parti itu seolah-olah “tidak bernyawa lagi,” terutamanya selepas memperlihatkan rekod prestasi kurang baik sejak 2018, kata Presiden Umno Ahmad Zahid Hamidi
Beliau berkata Umno yang telah melalui pelbagai cabaran sepanjang 77 tahun penubuhannya, masih mempunyai 26 Ahli Parlimen serta empat lagi Ahli Parlimen daripada parti komponen Barisan Nasional (BN) yang menyertai kerajaan.
“Di dalam kita melihat diri kita sendiri, kita jangan lupa lihat sejarah, namun kalau kita hanya menggali sejarah tanpa persediaan kita ke hadapan, maka kita tidak akan ke mana-mana. Dua puluh tiga tahun lagi, Umno akan berusia 100 tahun ertinya dalam dua dekad lagi, apabila Umno berusia 100 tahun ketika itu lakaran perjuangan Umno mungkin telah berubah,” katanya.
Beliau berkata biarpun berada dalam kerajaan sekarang dengan jumlah Ahli Parlimen yang kecil, parti ini berfungsi dengan lebih baik dalam kerajaan campuran dengan konsep Malaysia Madani berbanding dengan hubungannya dengan rakan kongsi dalam kerajaan sebelum ini.
Ahmad Zahid yang juga timbalan perdana menteri berkata demikian dalam amanatnya sempena majlis sambutan Ulang Tahun ke-77 Umno di Kuala Lumpur malam ini yang turut dihadiri kepimpinan tertinggi parti.
Sementara itu, berhubung agihan kerusi bagi menghadapi Pilihan Raya Negeri (PRN) di enam negeri, Zahid yang juga Pengerusi BN ketika ditemui media berkata parti telah menyerahkan kepada Timbalan Pengerusi Mohamad Hasan untuk mengetuai rundingan bersama parti di dalam kerajaan.
“Kita menyerahkan kepada kebijaksanaan Timbalan Presiden Umno (Mohamad) dalam membuat rundingan itu nanti,” katanya.
Enam negeri yang akan mengadakan PRN tahun ini adalah Selangor, Negeri Sembilan, Pulau Pinang, Kedah, Kelantan dan Terengganu.
Mengulas mengenai Konvensyen Nasional Kerajaan Campuran yang dijadual berlangsung Ahad ini, Zahid berkata kesemua 148 Ahli Parlimen yang mendukung kerajaan akan dihimpunkan dengan Perdana Menteri Anwar Ibrahim dijangka akan menyampaikan amanat penting.


Gempa bumi kuat landa Tajikistan-Rantau Sempadan Xinjiang

Gempa bumi kuat berukuran 6.5 pada skala Richter melanda Tajikistan-Rantau Sempadan Xinjiang pada 8.37 pagi tadi.
Menurut kenyataan yang dikeluarkan Jabatan Meteorologi Malaysia (MetMalaysia), gempa dengan kedalaman 49 kilometer (km) itu berlaku pada jarak 363km timur laut dari Taloqan, Afghanistan.
Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu.


Penggunaan Telegram atasi WhatsApp di Rusia

Rakyat Rusia kini lebih ramai menggunakan aplikasi Telegram berbanding WhatsApp, lapor Agensi Anadolu memetik pengendali mudah alih, Megafon. Menurut Megafon penggunaan Telegram di negara itu meningkat mendadak sejak 24 Februari, sejak Rusia melancarkan operasi ketenteraan di Ukraine.Jumlah trafik pemesejan Telegram meningkat dari 43% kepada 63% dalam dua minggu pertama Mac.Sementara itu penggunaan WhatsApp pula menurun daripada 48% kepada 32% dalam tempoh yang sama.Perkembangan itu dipercayai susulan langkah Rusia menyekat akses kepada Instagram dan Facebook.


Lebih 61,000 mangsa banjir di Selangor, Pahang dipindah ke PPS

Walaupun hujan lebat berpanjangan dilihat semakin reda setakat tengah hari ini, jumlah mangsa banjir di Selangor dan Pahang terus meningkat dengan lebih 61,000 orang ditempatkan di pusat pemindahan sementara (PPS).Selain itu, Perak dan Negeri Sembilan turut mencatatkan peningkatan mangsa banjir, namun jumlah itu tidak melebihi 1,000 orang.Bagaimanapun, bilangan mangsa banjir di negeri Pantai Timur, iaitu Kelantan dan Terengganu, serta Melaka menunjukkan penurunan pada tengah hari ini berbanding pagi tadi.Di Selangor, seramai 32,044 mangsa banjir telah ditempatkan di 162 PPS di sembilan daerah, di negeri ini setakat 10 pagi tadi.Menteri Besar Selangor Amirudin Shari di Twitter rasmi beliau memaklumkan daerah Klang mencatatkan jumlah mangsa tertinggi dengan 18,858 orang.Di Pahang, aplikasi Info Bencana Jabatan Kebajikan Masyarakat (JKM) merekodkan jumlah mangsa banjir di negeri ini sebanyak 29,181 orang daripada 7,738 keluarga yang ditempatkan di 242 buah PPS setakat tengah hari ini.Daerah yang dilanda banjir juga masih kekal sembilan iaitu Bentong, Raub, Lipis, Jerantut, Temerloh, Bera, Maran, Kuantan dan Pekan.Lebuhraya Pantai Timur menerusi catatan di laman Facebook memaklumkan misi bantuan makanan diteruskan kepada mangsa yang terkandas di sekitar Lebuhraya Kuala Lumpur-Karak dan Lebuhraya Pantai Timur 1 selain laluan KM76-KM126 Karak-Temerloh masih ditutup kedua-dua hala.Jumlah mangsa banjir di Perak juga meningkat kepada 254 orang setakat 1.30 petang tadi berbanding 242 orang pagi tadi dan kesemua mereka ditempatkan di tiga PPS di negeri itu, menurut Jurucakap Angkatan Pertahanan Awam (APM) dan Sekretariat Pengurusan Bencana Perak.Tinjauan Bernama di Teluk Intan mendapati kebanyakan air di kampung-kampung masih belum surut sepenuhnya selain turut kelihatan penduduk pulang ke rumah masing-masing untuk mengambil dokumen peribadi serta barangan elektrik untuk dibawa ke PPS.Di Negeri Sembilan pula, Pengarah APM Mohd Syukri Madnor dalam kenyataan berkata mangsa banjir di negeri itu, termasuk di Seremban dan Port Dickson, meningkat kepada 605 individu daripada 145 keluarga dengan 10 PPS dibuka setakat 12 tengah hari tadi.Sementara itu, jumlah mangsa banjir di Kelantan menunjukkan penurunan setakat 12 tengah hari tadi apabila seramai 3,659 orang daripada 1,079 keluarga berada di PPS berbanding 3,801 orang daripada 1,098 keluarga, pagi tadi.Sekretariat Pengurusan Bencana dan Operasi APM Negeri Kelantan Zainuddin Hussin berkata 40 PPS dibuka melibatkan 24 buah di Kuala Krai, Pasir Mas (8), Gua Musang (5), Tanah Merah (2) dan Jeli (1).Jumlah mangsa banjir di Terengganu juga turun kepada 158 orang daripada 38 keluarga pada tengah hari ini berbanding 288 orang daripada 68 keluarga pagi tadi.Sekretariat Jawatankuasa Pengurusan Bencana Negeri Terengganu dalam kenyataan memaklumkan ketika ini, hanya daerah Kemaman sahaja terjejas banjir dengan enam PPS beroperasi manakala dua PPS di daerah Dungun telah ditutup secara rasmi sebentar tadi.Di Melaka, Pengarah APM Cuthbert John Martin berkata jumlah mangsa banjir berkurangan kepada 718 orang daripada 158 keluarga setakat tengah hari ini berbanding 826 orang dari 183 keluarga setakat 7 pagi tadi.


Petronas akan teruskan projek cari gali di Laut China Selatan, kata Anwar

Petronas tetap akan meneruskan projek cari gali di kawasan Laut China Selatan walaupun ketika ini terdapat pertindihan tuntutan dengan China, kata Perdana Menteri Anwar Ibrahim.
Beliau berkata ini kerana Malaysia menganggap bahawa projek cari gali yang dilakukan ketika ini berada di dalam kawasan atau wilayah negara.
“Bagaimanapun kalau negara China anggap ini hak mereka, kita boleh buka untuk rundingan, tapi sementara itu, untuk usaha cari gali, kita akan teruskan. Saya tidak mahu elak daripada meneruskan rundingan, kerana ini pendirian Asean.
“Asean merasakan semua tuntutan bertindih harus diselesaikan secara rundingan, tapi setakat ini Malaysia bertegas bahawa ini (projek cari gali) adalah di kawasan atau wilayah Malaysia,” katanya pada sesi waktu Pertanyaan-Pertanyaan Menteri di Dewan Rakyat hari ini.
Beliau menjawab soalan Takiyuddin Hassan (PN-Kota Bharu) yang ingin tahu sama ada perdana menteri ada membincangkan isu berhubung keselamatan serantau dalam lawatan rasminya ke China baru-baru ini, terutamanya dengan kehadiran tentera laut China di Laut China Selatan.
Anwar berkata pendirian Malaysia berhubung usaha cari gali berkenaan juga disampaikan kepada Presiden China Xi Jinping dan rakan sejawatannya Li Qiang dalam lawatan rasminya ke negara tembok besar itu baru-baru ini.
“Memang perkara ini diangkat kerana kedua-dua pihak itu ada tuntutan bertindih di Laut China Selatan terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga dituntut oleh negara China,” katanya.
Berhubung kehadiran kapal dan tentera laut China di Laut China Selatan, perdana menteri berkata negara itu menjelaskan bahawa ia berada di perairan antarabangsa, namun Kementerian Luar akan terus memantau dan mengeluarkan bantahan sekiranya terdapat perlanggaran.
Anwar berkata Malaysia dan Asean tegas dengan pendirian untuk tidak menyokong sebarang usaha yang boleh meningkatkan ketegangan terutama dalam bidang ketenteraan.
“Sebab itu bila diumum penubuhan Aukus, Malaysia menyatakan keresahan dan kebimbangan agar perkara ini tidak meledak sebagai suatu yang akan dianggap provokatif yang akan menyebabkan negara China meningkatkan kegiatan mereka di rantau,” katanya.
Aukus merujuk kepada pembentukan kerjasama pertahanan tiga hala antara Australia, United Kingdom (UK) dan Amerika Syarikat (AS).
Pada 30 Mac lepas Menteri Pertahanan Mohamad Hasan berkata sebagai anggota Asean, Malaysia memegang prinsip untuk mengekalkan Asean sebagai  Zon Keamanan, Kebebasan dan Berkecuali (Zopfan) termasuklah dalam isu berkaitan perlucutan senjata nuklear, pencegahan percambahan nuklear dan penggunaan teknologi nuklear secara aman.


Kerugian banjir dianggarkan sebanyak RM6.1 bilion, kata laporan kerajaan

Jumlah kerugian banjir besar yang melanda Malaysia beberapa mingu lalu dianggarkan sebanyakRM6.1 bilion (AS$1.46 bilion) secara keseluruhannya, kata laporan kerajaan hari ini.Puluhan mangsa terkorban manakala lebih 120,000 penduduk kehilangan tempat tinggal selepas hujan lebat luar biasa menyebabkan banjir besar melanda beberapa buah negeri pada pertengahan Disember dan awal Januari lalu.Dalam laporan khas mengenai kesan banjir tersebut, Jabatan Perangkaan Malaysia berkata kerosakan aset dan infrastruktur awam akibat banjir itu telah menyebabkan kerugian sebanyak RM2 bilion.Ia disusuli kerugian akibat kerosakan rumah mangsa sebanyak RM1.6 bilion.Selain itu, sektor perkilangan pula direkodkan mengalami kerugian sebanyak RM900 juta, di mana kebanyakannya dicatatkan di kawasan Selangor yang merupakan negeri paling kaya dan mempunyai populasi penduduk paling padat.Selangor juga menjadi negeri paling teruk terjejas berbanding negeri-negeri lain, di mana kerugian dialaminya menyumbang separuh daripada anggaran jumlah kerugian di seluruh Malaysia, kata laporan itu.Jabatan Perangkaan turut melaporkan kerosakan teruk dialami pemilik kenderaan, selain kerosakan premis perniagaan dan sektor pertanian.Putrajaya sebelum ini berkata ia akan menyediakan kira-kira RM1.4 bilion (AS$334.37 juta) dalam bentuk bantuan tunai dan bantuan lain kepada mangsa banjir di seluruh negara.


Pelantikan semula Ahmad Jazlan sebagai pengerusi Felcra ditangguh, kata PM

Pelantikan semula bekas ahli Parlimen Machang Ahmad Jazlan sebagai pengerusi Felcra yang diumumkan Timbalan Perdana Menteri Ahmad Zahid Hamidi pada 16 Disember lepas, ditangguhkan, kata Perdana Menteri Anwar Ibrahim.
"Memang sudah dimaklumkan kepada timbalan perdana menteri (Zahid) dan ditangguhkan," katanya dalam sidang media selepas mempengerusikan mesyuarat Kabinet hari ini.
Terdahulu Anwar ditanya sama ada pelantikan semula Ahmad Jazlan sebagai Pengerusi Felcra dilihat melanggar arahan Kabinet setelah diputuskan pengerusi dan ahli lembaga pengarah lantikan politik dalam badan berkaitan kerajaan ditamatkan perkhidmatan dengan serta merta pada 15 Disember lepas.
Pada 16 Disember lepas, Zahid memaklumkan pelantikan semula Jazlan sebagai pengerusi Felcra selepas mengambil kira kehendak perwakilan Koperasi Peserta-Peserta Malaysia Bhd.
Anwar dalam pada itu berkata terdapat kekeliruan mengenai soal lantikan politik dalam badan berkaitan kerajaan.
"Cuma ada kekeliruan, saya tidak pernah menyatakan bahawa tidak boleh mana-mana orang terlibat politik itu menjadi pengurusan, tetapi (sebaliknya) mesti terikat dengan syarat-syarat, dan mesti ada kelayakan dalam bidang berkenaan," katanya.
Anwar berkata mungkin ada beberapa tokoh politik atau ahli Parlimen yang akan ditugaskan, tetapi kerajaan menetapkan kaedah tentang tahap keupayaan dan profesionalism serta soal pretasi sebelumnya, pematuhan kepada peraturan dan tatakelola yang ditetapkan.
Ditanya sama ada kerajaan akan mengeluarkan garis panduan berkaitan lantikan politik, beliau berkata kerajaan membuat keputusan menghentikan semua lantikan politik bagi memberi ruang untuk menilai prestasi supaya mereka yang dilantik kelak tunduk kepada garis panduan yang ditetapkan.
"Saya menangguhkan hal ini kerana ada isu-isu umpamanya syarikat induk hadapi masalah kewangan tetapi syarikat kecil keuntungan besar dan beri bonus besar, hal-hal ini harus kita cerakin dalam peraturan dan garis panduan," katanya.


Najib arah supaya isu sensitif babit Jho Low tidak dimasuk dalam laporan audit 1MDB, kata saksi

Bekas Ketua Setiausaha Sulit kepada Najib Razak memberitahu Mahkamah Tinggi hari ini bahawa bekas perdana menteri itu mengarahkannya supaya tidak memasukkan isu sensitif membabitkan ahli perniagaan dalam buruan Low Taek Jho atau Jho Low dalam laporan audit 1Malaysia Development Berhad (1MDB) agar ia tidak dijadikan isu oleh pembangkang.Shukry Mohd Salleh, 67, berkata arahan itu dikeluarkan ketika beliau berjumpa Najib di pejabatnya, dua hari selepas mesyuarat membabitkan laporan audit diadakan di pejabat Ketua Setiausaha Negara (KSN) Ali Hamsa, pada 24 Februari 2016.“Pada 26 Februari 2016, saya telah berjumpa dengan Najib di pejabatnya dan Najib mengarahkan saya lebih kurang begini, ‘Shukry, you cakap dekat audit supaya isu-isu sensitif dan tak relevan termasuklah Jho Low dalam 1MDB tak dimasukkan dalam laporan. Nanti perkara ini dapat dekat pembangkang, boleh dijadikan isu’,” katanya.Shukry yang telah bersara, berkata demikian ketika membacakan pernyataan saksinya pada perbicaraan kes Najib dan bekas Ketua Pegawai Eksekutif (CEO) 1MDB Arul Kanda Kandasamy berhubung dakwaan meminda laporan audit akhir 1MDB.Menurut saksi pendakwaan ke-11 itu, beliau kemudiannya menghubungi Saadatul Nafisah Bashir Ahmad, yang ketika itu Pengarah Audit di Jabatan Audit Negara (JAN) dan menyampaikan arahan Najib.2016, beliau bersama Ambrin Buang, yang ketika itu ketua audit negara telah berjumpa dengan Ali di pejabatnya dan semasa perjumpaan itu, mereka dimaklumkan oleh Ali bahawa satu mesyuarat akan diadakan pada 24 Feb 2016 dan telah menjemput wakil-wakil daripada JAN, 1MDB, Perbendaharaan dan Jabatan Peguam Negara (AGC).“Dalam perjumpaan itu, saya telah memaklumkan kepada Tan Sri Ali dan Tan Sri Ambrin bahawa isu 1MDB telah menjadi satu krisis yang perlu ditangani dengan segera. Apa yang saya maksudkan dengan ‘krisis yang perlu ditangani dengan segera’ ialah isu 1MDB telah menjadi tumpuan semua pihak di dalam dan di luar negara.“Sebelum berjumpa dengan Tan Sri Ambrin, saya dan Tan Sri Ali ada berjumpa dengan Arul Kanda secara berasingan yang Arul Kanda telah menerangkan kepada Tan Sri Ali berkaitan isu-isu kewangan 1MDB,” katanya ketika pemeriksaan utama oleh Timbalan Pendakwa Raya Nadia Zulkefli.Shukry yang menamatkan kontrak sebagai ketua setiausaha sulit Najib pada 30 September 2016 berkata beliau telah menghadiri mesyuarat yang dipengerusikan oleh Ali di pejabatnya pada 24 Februari 2016 dan kehadirannya ke mesyuarat itu telah mendapat persetujuan daripada Najib.“Mesyuarat itu turut dihadiri oleh Arul Kanda, wakil JAN iaitu Ambrin dan Saadatul Nafisah, wakil Perbendaharaan iaitu Datuk Seri Mohmad Isa Hussain dan Asri [email protected] Hamidon, wakil AGC Datuk Dzulkifli Ahmad dan Setiausaha Sulit Kanan kepada Tan Sri Ali, Datuk Norazman Ayob.“Dalam mesyuarat itu, KSN (Ali) telah memaklumkan bahawa tujuan mesyuarat diadakan untuk menyelaras beberapa perkara yang Najib tidak berpuas hati yang terdapat dalam laporan audit 1MDB,” katanya dan menambah mesyuarat itu turut membincangkan mengenai dua versi berbeza penyata kewangan 1MDB bagi tahun 2014.Shukry berkata beliau ada menyatakan bahawa perkara itu boleh mendatangkan impak kepada keyakinan pihak luar terhadap negara sekiranya sesebuah syarikat besar di bawah kerajaan seperti 1MDB boleh dimanipulasi, ia boleh memberi implikasi kepada sentimen pelaburan.“Dalam mesyuarat itu, KSN telah mengarahkan Mohmad Isa membuat laporan polis berkenaan dua versi berbeza penyata kewangan 1MDB bagi tahun 2014 supaya siasatan dapat dilaksanakan dan hasil daripada mesyuarat itu, Tan Sri Ambrin bersetuju untuk mengeluarkan perkara tersebut daripada Laporan Pengauditan 1MDB,” katanya.Menurut Shukry, beliau turut membangkitkan isu berkenaan penangguhan terbitan Islamic Medium Term Notes (IMTN) dan Najib juga tidak memaklumkan kepada Jemaah Menteri berkenaan penangguhan tersebut semasa mesyuarat jemaah menteri.IMTN adalah membabitkan Terengganu Investment Authority (TIA). TIA dinamakan sebagai 1MDB pada 2009.Saksi itu juga berkata ayat yang digunakan dalam laporan audit itu menunjukkan seolah-olah Najib sedang menyembunyikan sesuatu dan pada ketika itu, beliau hanya melontarkan persoalan sama ada Najib berkewajipan mengikut undang-undang dan peraturan untuk memaklumkan kepada MJM berkenaan hal tersebut.“Mesyuarat bersetuju untuk menggugurkan perkara itu setelah mendapat pandangan perundangan daripada wakil AGC, Dzulkifli,” katanya.Sementara itu, ketika disoal pendakwa raya kanan Gopal Sri Ram sama ada saksi berkenaan mengetahui kaitan antara Najib dan 1MDB, Shukry menjawab: Saya hanya tahu beliau (Najib) sebagai pengerusi.Selepas saksi itu selesai membacakan pernyataan saksi, rakaman audio mesyuarat penyelarasan laporan audit 1MDB pada 24 Februari 2016, berdurasi dua jam 45 minit itu diperdengarkan semula di mahkamah dan Shukry mengesahkan hadir pada mesyuarat berkenaan berdasarkan rakaman audio itu dan suara dalam rakaman audio itu adalah miliknya.Najib, 68, didakwa menggunakan kedudukannya untuk mengarahkan pindaan pada laporan audit akhir 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul Kanda dituduh bersubahat dengan Najib dalam membuat pindaan bagi mengelak Ahli Parlimen Pekan itu dikenakan tindakan.Mereka didakwa di bawah Seksyen 23 (1) Akta Suruhanjaya Pencegahan Rasuah Malaysia 2009, yang memperuntukkan hukuman penjara maksimum sehingga 20 tahun dan denda tidak kurang daripada lima kali nilai suapan atau RM10,000, mengikut mana-mana yang lebih tinggi, jika sabit kesalahan.Perbicaraan di hadapan hakim Mohamed Zaini Mazlan bersambung 20 Oktober ini


Kerajaan tidak boleh selamatkan Malaysia Airlines, Air Asia

Kementerian Kewangan berkata ia tidak akan menjamin kedudukan Malaysia Airlines dan AirAsia, dua syarikat penerbangan terbesar negara yang menerima impak serius daripada penutupan sempadan akibat penularan pandemik Covid-19.Menterinya Tengku Zafrul Tengku Aziz dalam satu wawancara khas bersama CNBC berkata, kerajaan akan memberi laluan kepada Khazanah Nasional Berhad (Khazanah) untuk menentukan masa depan dan hala tuju syarikat itu.“Kerajaan pada masa ini tidak bercadang untuk membantu mana-mana syarikat penerbangan. Oleh itu, terserah kepada pemegang saham syarikat penerbangan masing-masing untuk memberikan sokongan yang mereka rasa sesuai dan diperlukan,” katanya.Sebelum ini, Malaysia Airlines dilaporkan mengalami penurunan sebanyak 94% dalam sektor kewangannya sejak sekatan perjalanan dikenakan di seluruh dunia.Terdahulu, Menteri Pengangkutan, Wee Ka Siong dilaporkan berkata syarikat penerbangan mungkin kerugian kira-kira RM10.9 bilion tahun ini, sebahagian besar akibat impak pandemik Covid-19 ke atas penerbangan di seluruh dunia.Katanya, pengendali lapangan terbang turut mengunjurkan kerugian sekitar RM2.1 bilion bagi tahun kewangan 2020.Beliau berkata, secara keseluruhan 169,728 penerbangan Malaysia Airlines, AirAsia dan Malindo Air telah dibatalkan, menjejaskan lebih 4 juta penumpang.Malaysia Airlines berdepan masalah sejak tragedi MH370 dan MH17 enam tahun lalu. Susulan itu, ia pernah menawarkan cuti tanpa gaji kepada pekerja dan melaksanakan pemotongan gaji.Sementara itu, AirAsia dan syarikat penerbangannya AirAsiaX dikatakan sedang bersiap sedia untuk menjalani satu lagi pemberhentian pekerja.


Adun Amanah nafi tuduhan cabul wanita

Ahli Dewan Undangan Negeri (Adun) Permatang Pasir, Faiz Fadzil hari ini menafikan tuduhan mencabul seorang aktivis wanita PKR, dan mempertimbang untuk mengambil tindakan undang-undang bagi membersihkan namanya.“Saya mengesahkan telah dipanggil untuk satu siasatan pihak polis pada 18 Mac lalu berkaitan satu laporan polis ke atas saya.“Saya telah memberikan kerjasama kepada pihak polis dan akan terus memberikan kerjasama bagi membantu proses siasatan.“Saya telah memberikan kenyataan saya kepada pihak polis. Saya menafikan tuduhan tersebut. Butiran pembelaan saya tidak dapat didedahkan memandangkan siasatan masih berjalan,” katanya dalam satu kenyataan di laman Facebooknya hari ini.Sementara itu, buat masa ini beliau berkata akan meneruskan tugasnya sebagai Adun seperti biasa.Awal hari ini, MalaysiaNow melaporkan seorang Adun dari utara Semenanjung disiasat polis atas tuduhan mencabul seorang wanita ketika mereka keluar untuk maraikan hari kelahiran wanita itu di Petaling Jaya.Ketua Polis Daerah Subang Jaya, Khalid Othman dilaporkan berkata, wanita berusia 31 tahun itu membuat laporan polis pada 16 Mac lalu.Wanita itu mendakwa suspek cuba memegang tangannya, “meraba”, dan “memeluk” tubuhnya di dalam sebuah kereta.Dalam laporan tersebut, wanita itu turut menyatakan suspek mengingatkannya agar tidak memberitahu sesiapa mengenai kejadian berkenaan.Faiz merupakan anak kepada bekas presiden PAS Fadzil Noor.Kes tersebut disiasat di bawah Seksyen 354 Kanun Keseksaan, undang-undang yang menetapkan kesalahan berhubung penggunaan kekerasan untuk memalukan kesopanan seseorang.


Kenyataan berhubung 'agenda Kristian' diambil di luar konteks untuk burukkan imej saya, kata Muhyiddin

Pengerusi Perikatan Nasional (PN) Muhyiddin Yassin berkata kenyataannya mengenai penganut Kristian dalam ucapannya baru-baru ini diambil di luar konteks, mengatakan ulasannya hanya merujuk kepada video yang tular di media sosial.
“Untuk rekod, saya mengulas klip video yang tular sepanjang tempoh pilihan raya ini di mana kumpulan agama asing secara khusus kelihatan mendoakan agar kerajaan jatuh ke tangan pembangkang.
“Perikatan Nasional berpegang dengan prinsip kestabilan, keadilan kepada semua dan bebas rasuah,” kata Muhyiddin sebagai respons kepada laporan Malaysiakini yang dipetik daripada ucapannya di Muar, Johor baru-baru ini.
Dalam ucapannya, Muhyiddin berkata beliau  menyaksikan bagaimana sekumpulan penganut Kristian di sebuah gereja berdoa agar pembangkang di Malaysia berkuasa.
Bagaimanapun, Muhyiddin berkata kenyataannya telah diambil di luar konteks dan diedarkan oleh lawan PN “bagi mencemarkan imej saya dan mencipta naratif palsu."
"Keseluruhan ucapan saya adalah kira-kira 55 minit. Klip yang tersebar di TikTok dan media sosial ini hanya memaparkan satu minit dan 35 saat daripada keseluruhan ucapan saya,” katanya.
Muhyiddin turut berkata beliau hanya bercakap mengenai keperluan untuk mengekalkan kestabilan politik dan supaya DAP menghormati "hak semua kaum di Malaysia termasuk hak istimewa orang Melayu dan raja-raja Melayu."
"Saya kata: 'Semua orang mesti merasai kemakmuran. Melayu, Cina, India mesti sama-sama berkongsi. Supaya kemakmuran negara kita dapat dikongsi oleh semua kaum'," katanya.


Adun Sanglang Mohd Shukri angkat sumpah sebagai MB Perlis

Ahli Dewan Undangan Negeri (Adun) Sanglang Mohd Shukri Ramli mengangkat sumpah sebagai Menteri Besar Perlis yang baru hari ini.
Shukri, 61, menerima watikah pelantikan daripada Raja Perlis Tuanku Syed Sirajuddin Putra Jamalullail pada Istiadat Pelantikan dan Mengangkat Sumpah Jawatan Menteri Besar Perlis di Bilik Hijau, Istana Arau pada 4 petang.
Berangkat sama pada majlis berkenaan, Raja Muda Perlis Tuanku Syed Faizuddin Putra Jamalullail.
Tuanku Syed Sirajuddin memberi perkenan pelantikan Shukri berpandukan Undang-Undang Tubuh Kerajaan Perlis.
Pelantikan Pengerusi Perikatan Nasional (PN) Perlis itu sebagai Menteri Besar dipersetujui oleh kepimpinan tertinggi PN yang menyerah watikah lantikan pada Ahad lepas sebelum mendapat perkenan Tuanku Syed Sirajuddin semalam.
Shukri yang juga pesuruhjaya PAS Perlis adalah Adun Sanglang selama tiga penggal berturut-turut sejak 2013.
PN berjaya membentuk kerajaan negeri selepas menang 14 daripada 15 kerusi Dewan Undangan Negeri selain menyapu bersih tiga kerusi Parlimen iaitu Padang Besar, Arau dan Kangar pada Pilihan Raya Umum ke-15.


Khairy akan jumpa KDN bincang vaksinasi kepada pendatang asing

Putrajaya akan mengadakan perbincangan dengan kementerian dalam negeri, badan bukan kerajaan (NGO), dan agensi antarabangsa bagi memastikan program vaksinasi Covid-19 kebangsaan dapat diberikan kepada pendatang asing tanpa dokumen.Menteri Sains, Teknologi dan Inovasi (Mosti) Khairy Jamaluddin ditanya pada sidang media hari ini sama ada agensi-agensi kerajaan akan memberikan jaminan bahawa pendatang asing tanpa dokumen tidak akan ditahan ketika mereka hadir untuk menerima suntikan.“Pendirian kerajaan adalah kita akan sediakan vaksinasi percuma kepada semua orang di Malaysia termasuk pendatang asing dokuen dan pelarian dengan jaminan mereka tak akan ditahan atau dilaporkan.“Kita akan kerjasama dengan NGO untuk uruskan vaksinasi,” kata beliau lagi.Menurutnya, Mercy Malaysia dan Medicine San Frontiers adalah antara NGO yang akan turut bersama dalam usaha tersebut.“Saya sudah bincang dengan PBB dan NGO lain untuk pastikan pencari suaka dan pelarian turut daftar bagi menerima suntikan vaksin.”Bulan lalu, Putrajaya berkata vaksinasi Covid-19 akan turut diberikan kepada mereka yang bukan warganegara di Malaysia.Ia turut berkata ia adalah sebahagian tanggungjawab kemanusiaan kerajaan selain dapat membantu negara mencapaii tahap imuniti kelompok.Keputusan itu memberikan suntikan vaksin kepada bukan warga Malaysia yang tinggal di negara ini selain turut mengambil contoh negara-negara lain yang mendaftarkan warga Malaysia dalam program vaksin mereka.


JPJ keluar lebih 16,300 saman jalan raya sepanjang Aidilfitri

Jabatan Pengangkutan Jalan (JPJ) mengeluarkan sebanyak 16,377 saman kesalahan jalan raya sepanjang Operasi Hari Raya Aidilfitri (HRA) 2022 di seluruh negara sehingga semalam. Ketua Pengarah JPJ Hashim berkata kesemua saman berkenaan dikeluarkan hasil pemeriksaan terhadap 89,490 kenderaan sejak aktiviti penguatkuasaan penuh bermula 29 April lepas.“JPJ juga telah mengeluarkan sejumlah 776 saman Notis P22 iaitu notis arah periksa melibatkan lima kesalahan utama iaitu gagal mematuhi lampu isyarat, memandu di lorong kecemasan, menggunakan telefon bimbit semasa memandu, memotong garisan berkembar dan memandu melebihi had laju.“Lima kesalahan utama dalam tempoh Op HRA 2022 itu akan dikenakan tindakan mahkamah dan tidak boleh dikompaun,” katanya pada sidang media selepas memantau pelaksanaan Op HRA 2022 di Jalan Kota Bharu-Pasir Pekan malam tadi.Mengulas lanjut, Zailani berkata JPJ turut mengesan sebanyak 58,182 kesalahan memandu melebihi had laju melalui kamera sistem keselamatan kesedaran automatik (AwAS) dalam Op HRA 2022 setakat semalam.Beliau berkata kesalahan tersebut dikesan menerusi 45 kamera AwAS membabitkan 29 kamera bagi tujuan memantau kesalahan melebihi had laju dan 16 kamera bagi kesalahan tidak mematuhi lampu isyarat.


Tok Mat sangkal dakwaan 2 juta ahli Umno keluar parti

Timbalan Presiden Umno Mohamad Hasan menyangkal dakwaan Annuar Musa mengenai dua juta penyokong Umno meninggalkan parti itu.
Beliau turut mengingatkan Annuar yang juga bekas ketua penerangan Umno agar berwaspada dalam mengeluarkan sebarang kenyataan mengenai Umno meskipun mempunyai hak berbuat demikian.
"Saya tak tahu dari mana dia dapat angka tersebut. Kalau setakat mendakwa saya pun boleh kata ada dua juta orang yang masuk jadi ahli Umno. Maka, terpulanglah, kalau syok sangat pun, janganlah sampai begitu sekali, orang boleh fikir.
"Itu berbahaya... (tapi) dia boleh cakap apa sahaja. Memang ada yang keluar, ada mengikut (Annuar) dan ada kecewa (dengan kerjasama Barisan Nasional-Pakatan Harapan) tapi tidaklah sebesar itu jumlahnya. Biarlah orang kata berwaspada dan munasabah," kata Mohamad yang juga timbalan pengerusi Barisan Nasional.
Mohamad yang lebih dikenali sebagai Tok Mat berkata demikian kepada pemberita selepas menghadiri majlis makan malam anjuran Badan Perhubungan Umno Terengganu di Kuala Terengganu, malam tadi.
Annuar yang kini menyertai PAS ketika berucap pada Ceramah Perdana Gelombang Kebangkitan Rakyat Perikatan Nasional (PN) di Senawang, Negeri Sembilan mendakwa Umno telah kehilangan lebih dua juta penyokong sebelum Pilihan Raya Umum ke-15 lagi.
Sementara itu, ditanya mengenai persediaan menghadapi Pilihan Raya Negeri (PRN) di enam buah negeri tidak lama lagi, Mohamad yakin kemenangan di negeri-negeri di bawah pentadbiran Kerajaan Perpaduan mampu dipertahankan.
"Isunya sekarang ialah nak pastikan supaya Barisan Nasional dapat bertapak semula dan juga kalau boleh di negeri macam Terengganu dan Kedah.
"Dengan syarat kita kerja kuat, kita tak bertelingkah antara satu sama lain dan masuk PRN dengan strategi tepat... pilih calon yang boleh menangkan kita dan letak calon yang tak dapat dipersoalkan kredibilitinya," katanya.
Enam negeri yang akan berdepan dengan PRN ialah Selangor, Pulau Pinang, Negeri Sembilan, Kedah, Kelantan dan Terengganu.


Malaysia rekod kadar pengangguran terendah sejak pandemik pada Jun

Kadar pengangguran terus menunjukkan trend menurun kepada 3.8% pada Jun 2022, terendah sejak pandemik Covid-19 melanda negara.
Menteri Di Jabatan Perdana Menteri (Ekonomi) Mustapa Mohamed berkata bilangan penganggur berkurang kepada 630,600 orang berbanding 3.9 peratus atau 637,700 orang pada bulan Mei 2022.
Memetik Statistik Tenaga Buruh Malaysia Jun 2022 yang diterbitkan oleh Jabatan Perangkaan Malaysia, Mustapa berkata negara telah mencapai guna tenaga penuh sejak bulan April 2022 iaitu kadar pengangguran di bawah 4.0% berdasarkan definisi yang ditetapkan oleh Organisation for Economic Co-operation and Development (OECD).
Justeru katanya kedudukan tenaga buruh lebih stabil berikutan peningkatan dalam bilangan tenaga buruh dengan pertambahan 0.2% kepada 16.57 juta orang berbanding 16.54 juta orang pada Mei 2022, dan menurutnya kadar penyertaan tenaga buruh (KPTB) bulan itu kekal pada 69.5%.
"Pencapaian pasaran buruh pada Jun 2022 adalah selaras dengan aktiviti ekonomi semasa yang lebih kukuh susulan peralihan ke fasa endemik di seluruh negara. Permintaan terhadap buruh telah meningkat, sekali gus ini membuka lebih banyak peluang pekerjaan dalam pasaran," katanya dalam kenyataan hari ini.
Mustapa berkata beberapa petunjuk utama ekonomi juga menunjukkan prestasi menggalakkan, seperti jumlah pedagangan yang meningkat 43.4% pada Jun 2022 kepada nilai tertinggi baru RM270.4 bilion dengan eksport mencatat peningkatan 38.8% kepada RM146.2 bilion.
Indeks Pengeluaran Perindustrian (IPP) pula berkembang 12.1% pada Jun 2022, tertinggi sejak Mei 2021, dengan semua komponen mencatat pertumbuhan positif.
Di samping itu menurutnya nilai jualan sektor pembuatan pada Jun 2022 meningkat 23.4%, iaitu yang tertinggi sejak Mei 2021 dengan merekodkan nilai jualan RM153.5 bilion, dan pencapaian ini dipacu terutamanya oleh subsektor peralatan elektrik & elektronik yang meningkat 25.4%.
Melihat kepada perkembangan ini, Mustapa yakin ekonomi negara akan terus berkembang tahun ini pada kadar yang disasarkan, iaitu di antara 5.3% dan 6.3%.
"Trend jangka panjang kadar pengangguran negara adalah di sekitar 3.4% (purata bagi tempoh 2011-2021).
"Dengan mengambil kira pelbagai petunjuk ekonomi utama yang menggambarkan momentum pemulihan yang lebih baik dan jangkaan lebih banyak peluang pekerjaan akan diwujudkan, kadar pengangguran dijangka akan bergerak ke trend jangka panjang," katanya.


Hadi beri amaran kepada ‘kluster mahkamah’ Umno, bantah strategi cetus PRN

Presiden PAS Abdul Hadi Awang hari ini memberikan amaran terhadap strategi politik mencetuskan pilihan raya negeri (PRN) didalangi “kluster mahkamah” Umno, dalam sebuah kenyataan paling keras sejak Muafakat Nasional (MN) termeterai antara PAS dan parti komponen Barisan Nasional (BN) itu.Bercakap kepada media menjelang retreat yang akan dihadiri beliau bersama Presiden Bersatu Muhyiddin Yassin hujung minggu ini, beliau menyelar “strategi” mencetuskan PRN, mengatakan ia adalah percubaan untuk mengelak daripada pertuduhan jenayah yang dihadapi sebahagian pemimpin Umno.“Kita tahu yang buat strategi ini adalah kluster mahkamah, kluster yang kalah PRU14, kluster yang tidak ada jawatan, bukan semua dalam Umno.”Beliau menambah yang didakwa belum lagi disabitkan kesalahan, oleh itu mereka sepatutnya mempertahankan diri di mahkamah.“Kalau kita ada moral, lawan di mahkamah, bukan susahkan rakyat, nak selamatkan diri, susahkan rakyat,” katanya.Ketika ditanya apakah beliau kecewa dengan Umno yang menjalinkan kerjasama dengan PAS di bawah piagam MN yang termeterai pada 2019, Hadi menjawab “bukan seluruh Umno, kluster-kluster yang saya sebutkan.”“Mereka inilah yang memainkan politik yang tidak sihat. Lepas Johor, nak buat di mana pula? Perak?” katanya.Kluster mahkamah adalah istilah diberikan kepada pemimpin-pemimpin Umno yang kini berdepan pertuduhan jenayah di mahkamah termasuk bekas perdana menteri Najib Razak dan Presiden Umno Ahmad Zahid Hamidi yang ketika ini berdepan pelbagai pertuduhan membabitkan kes rasuah, salah guna kuasa dan pecah amanah.Mereka juga turut menjadi dalang dalam menumbangkan pentadbiran Muhyiddin Yassin yang terpaksa meletakkan jawatan sebagai perdana menteri selepas beberapa ahli Parlimen Umno menarik sokongan terhadap beliau.Dalam pada itu, Hadi turut berkata Umno tidak berterima kasih kepada PAS yang memberikan bantuan kepada parti utama BN itu selepas tumbang dari tampuk kerajaan pada 2018.“Kita selamatkan itik yang patah kaki ini, bukan nak ajar berenang. Dia patah kaki.“Malangnya bila kakinya dah pulih, dia nak berenang sendiri. Nak tinggal kita. Jadi, itu satu benda yang tidak bermoral dan tak betul,” kata ahli Parlimen Marang itu.


Moderna umum kejayaan ujian klinikal vaksinasi Covid bagi bayi

Firma bioteknologi Amerika Syarikat (AS) Moderna berkata pihaknya sedang berusaha mendapatkan kelulusan badan kawal selia perubatan negara itu bagi vaksin Covid-19 bagi kanak-kanak berusia enam tahun ke bawah selepas dua suntikan didapati selamat dan menghasilkan tindak balas imun yang kuat.Dua dos suntikan mengandungi 25 mikrogram yang diberikan kepada bayi, kanak-kanak kecil dan kanak-kanak prasekolah tersebut telah menghasilkan tahap antibodi yang sama seperti dua dos 100 mikrogram yang diberikan kepada golongan belia berusia 18-25 tahun, menunjukkan tahap perlindungan pada tahap yang sama akan berlaku dengan vaksinasi itu.Kanak-kanak berusia di bawah enam tahun adalah satu-satunya kumpulan yang masih belum mendapat akses kepada vaksin Covid-19 di AS.Berdasarkan data itu, Moderna berkata ia akan menyerahkan permohonan kebenaran kepada Pentadbiran Makanan dan Ubat-ubatan (FDA), Agensi Perubatan Eropah (EMA) dan pengawal selia perubatan global lain dalam beberapa minggu akan datang.Dalam satu kenyataan, Ketua Pegawai Eksekutif Stephane Moderna Bancel turut berkata hasil data itu “adalah berita baik kepada ibu bapa kanak-kanak di bawah umur enam tahun.”“Kami kini mempunyai data klinikal mengenai prestasi vaksin daripada bayi berusia enam bulan hingga dewasa yang lebih tua.”Bagaimanapun, syarikat itu mendapati keberkesanan vaksin yang agak rendah terhadap jangkitan ketika ujian dilakukan semasa gelombang varian Omicron melanda.Keberkesanan vaksin terhadap kanak-kanak enam bulan hingga dua tahun adalah 43.7% dan 37.5% bagi kumpulan umur dua hingga lima tahun.Majoriti kes dalam data tersebut berada pada kategori ringan dan kedua-dua dos masih memberikan perlindungan yang sangat kuat. Kemasukan ke hospital atau kematian juga tidak dilaporkan.Moderna berkata hasil ujian itu juga konsisten dengan apa yang telah direkodkan pada golongan dewasa.Ia juga sedang mempertimbangkan dos ketiga sebagai vaksin penggalak, untuk meningkatkan keberkesanan terhadap jangkitan Omicron.Ujian tersebut melibatkan 4,200 kanak-kanak berusia dua hingga enam tahun dan 2,500 lagi berusia enam bulan hingga dua tahun.Kesan sampingan yang direkodkan juga ringan dan konsisten dengan ujian pada kumpulan usia yang lebih tua.Kadar demam yang dicatatkan selepas vaksin melebihi 38 darjah Celsius juga sama seperti vaksin pediatrik yang biasa digunakan dan disyorkan: iaitu sebanyak 17% dalam kumpulan enam bulan hingga dua tahun, dan 15% dalam kumpulan dua hingga enam tahun.Syarikat itu turut menambah selepas berunding dengan FDA, ia juga sedang memohon kelulusan vaksinasi bagi kanak-kanak enam hingga 11 tahun bagi dua dos 50 mikrogram, dan mengemas kini permohonannya bagi kanak-kanak berusia 12 hingga 17 tahun.


Guru curah bakti, di mana sahaja mereka berada

Selama 16 tahun, Muhammad Sany Kasmori mencurahkan bakti sebagai seorang guru di Sekolah Menengah Kebangsaan Seksyen 18 di Shah Alam, Selangor.Walaupun melakukan tugas yang sama berbelas tahun, dia tidak pernah jemu dengan kerjayanya.Meskipun mengajar di kawasan bandar yang sudah membangun, lelaki berusia 41 tahun berkata ia bukan semudah yang disangka.“Cabaran guru ini terlalu subjektif untuk diterjemahkan kerana setiap guru melalui cabaran yang sangat berlainan,” katanya kepada MalaysiaNow.Menurut Sany yang mengajar mata pelajaran pendidikan jasmani dan kesihatan itu, cabaran yang hadir di bandar ialah kemajuan teknologi masa kini yang semakin pesat, memaksa guru bergerak setapak lebih daripada murid-murid.Katanya, guru perlu melengkapkan diri dengan ilmu-ilmu baru.“Murid di bandar juga berbeza dengan murid di kampung. Begitu juga dengan ibu bapa.“Jika dalam satu keluarga ada insan yang bergelar guru saya yakin mereka juga akan terkejut dengan kerja-kerja yang perlu dilakukan oleh guru,” katanya.Kemudahan internet di setiap sekolah antara isu yang katanya perlu dipertingkatkan dalam memastikan proses pembelajaran dapat dijalankan selari dengan transformasi pendidikan.DedikasiPada 2018, bancian oleh Bancian Pendidikan Global oleh University of Cambridge mendapati guru-guru di Malaysia antara yang paling berdedikasi di dunia dalam usaha mendidik pelajar.Seorang lagi guru yang mengajar di bandar, Norjilawati Mohd Amin yang mengajar di Sekolah Menengah Kebangsaan Setia Alam di Shah Alam berkata, selain ilmu-ilmu baru yang hadir pada abad ke-21 ini, apa yang penting ialah perwatakan, keilmuan dan kemahiran profesional yang sentiasa relevan sepanjang zaman.Sesuai dengan mata pelajaran moral yang diajarnya, wanita berusia 36 tahun itu berkata, cabaran sebenar ialah bagaimana “memanusiakan manusia”, di tengah-tengah era kegawatan dan kemusnahan nilai moral, akhlak, adab dan tabii manusia.“Guru-guru tidak berkesempatan untuk menerapkan nilai-nilai murni dalam setiap pengajarannya.“Hasilnya, guru terpaksa menghabiskan isi kandungan mata pelajaran kerana bimbang pelajar tidak mampu menjawab sekiranya tajuk yang tidak diselesaikan akan keluar dalam peperiksaan,” katanya.Norjilawati berkata, persoalan yang perlu dijawab ialah bagaimana membentuk insan yang ingin dilahirkan oleh pendidikan masa kini.Bagi Idi Johan Mohd Zohdi, yang mengajar di Sekinchan, Selangor hubungan mesra antara ibu bapa dan guru membantu dalam menyelesaikan isu membabitkan pendidikan di waktu luar sekolah.“Rata-rata ibu bapa di sini terdiri dari petani, nelayan, peniaga, buruh dan sebahagian kecil merupakan penjawat awam.“Cuma, sedikit cabaran dari segi kewangan keluarga dan kemudahan internet perlu dihadapi oleh guru seperti saya,” katanya yang mengajar subjek Matematik.Tambahnya, rata-rata keluarga berpendapatan rendah dan ia sedikit-sebanyak mengganggu fokus murid dalam proses belajar.Pada waktu lapang, mereka akan bekerja sendiri atau membantu ibu bapa di kebun dan sawah.“Kerja sekolah yang diberi akan dibiarkan sahaja,” katanya.Bukan sahaja anak muridnya yang berdepan masalah tersebut sepanjang dua tahun pelaksanaan pengajaran dan pembelajaran di rumah (PdPR), malah Idi juga mengalami masalah rangkaian internet.“Saya sendiri perlu keluar ke jalan besar untuk mendapatkan liputan internet yang baik demi untuk menjalankan proses PdPR.“Jika ada pelajar yang tidak dapat dihubungi, saya sendiri hadir ke rumah mereka untuk memberikan sebarang lembaran kerja,” katanya.Sementara Sany pula memberitahu, meskipun ada masanya “semangat” guru semakin berkurangan, namun apabila wajah anak-anak murid ditenung, ia membuatkan semangat itu datang kembali.“Harapan semua insan yang bergelar guru adalah mengharapkan supaya masyarakat lebih cakna terhadap sesuatu isu apabila melibatkan guru bukan hanya mencari kesalahan guru.“Bersama-sama dengan kami untuk memastikan generasi masa hadapan kita ini supaya tidak rosak dan terus hanyut.”


Gerhana matahari separa sedang berlaku

Malaysia akan mengalami gerhana matahari separa hari ini bersempena dengan fenomena gerhana matahari hibrid yang berlaku ke utara dari benua Australia.
Di Sabah, fenomena itu akan dapat dilihat dari jam 11 pagi hingga 2 petang, manakala di Semenanjung, ia akan dapat dilihat dari jam 11 pagi hingga 1 tengah hari.
Kementerian Sains, Teknologi dan Inovasi (Mosti) dalam satu kenyataan memaklumkan gerhana akan mencapai liputan maksimum 1% hingga 15% di Semenanjung.
"Di Kuching, Sarawak mencecah sehingga 30%; di Kota Kinabalu, Sabah pula 34% dan yang tertinggi 43% di Tawau," menurut kementerian itu.
Program tontonan akan diadakan di Planetarium Negara Kuala Lumpur serta di Tawau.
Selain itu, penstriman langsung di laman Facebook dan YouTube Planetarium Negara turut disediakan.
Menurut Mosti, kenampakan fenomena itu bergantung kepada keadaan cuaca.
"Sekiranya sesuatu lokasi mengalami litupan awan tebal atau mendung atau mungkin juga hujan, maka fenomena gerhana matahari separa tidak dapat disaksikan dari lokasi tersebut," katanya.


Khairy nyatakan hasrat mahu jadi PM

Menteri Kesihatan Khairy Jamaluddin semalam menyatakan hasrat untuk menerajui Umno suatu hari nanti dan menjadi perdana menteri, namun beliau berkata perlu membuktikan dirinya di Sungai Buloh terlebih dahulu.
Bercakap dalam ceramah kempen pilihan raya di Taman Saujana Utama, beliau berkata Sungai Buloh bukan tempat beliau berhenti dalam karier politiknya.
“Bagi saya, jika saya menang di sini – jika orang Sungai Buloh benarkan saya menang – Sungai Buloh bukan tempat saya berhenti,” katanya.
“Saya akan bawa orang Sungai Buloh sehingga satu hari nanti, kita memimpin negara, insya Allah.
"Dengan takdir Allah, dengan sokongan daripada rakan-rakan, satu hari nanti saya nak pimpin Umno, satu hari nanti saya nak jadi perdana menteri kamu untuk kita bangunkan negara ini.”
Khairy, yang merupakan penyandang Rembau, diletakkan sebagai calon BN di Sungai Buloh bagi memberi laluan kepada Timbalan Presiden Umno Mohamad Hasan bertanding di kerusi itu.
Sebelum ini, beliau merupakan menteri sains, teknologi dan inovasi serta pernah memegang portfolio menteri belia dan sukan.
Bercakap malam tadi, beliau menambah bahawa cita-citanya bergantung kepada kemenangan di Sungai Buloh.
“Saya rasa sudah sampai masanya saya cakap perkara itu, tapi bukan sekarang lah, sekarang ini kita menang, kekanda saya Ismail Sabri Yaakob jadi perdana menteri Malaysia.
"Saya berumur 46 tahun, saya masih boleh menunggu. Saya sudah bersedia, tetapi saya mesti buktikan diri saya di Sungai Buloh dahulu."


Pemimpin DAP dan Amanah tidak mengadap Agong hari ini

Dua pemimpin tertinggi dalam gabungan Pakatan Harapan pimpinan Anwar Ibrahim tidak mengadap Agong hari ini.Setiausaha Agung DAP Lim Guan Eng dan Presiden Amanah Mohamad Sabu berkata mereka dimaklumkan Istana Negara kedua-dua sesi mengadap ditangguhkan.Kenyataan dikeluarkan kedua-dua pemimpin itu tidak memaklumkan tentang tarikh baru mengadap Agong.“Kami menjunjung titah dan mendoakan agar DYMM Seri Paduka Baginda Yang di Pertuan Agong dan DYMM Seri Paduka Baginda Raja Permaisuri Agong serta seluruh kerabat dikurniakan kesihatan dan kesejahteraan,” kata pemimpin DAP dan Amanah itu dalam kenyataan bersama pagi ini.Semalam Anwar mengadap Agong selama 25 minit untuk menyerahkan “dokumen sahih” untuk membuktikan beliau mempunyai majoriti “kukuh dan meyakinkan” untuk menumbangkan Perdana Menteri Muhyiddin Yassin.Setakat ini Sultan Abdullah Sultan Ahmad Shah sudah memanggil mengadap putera Kelantan, Tengku Razaleigh Hamzah yang juga penasihat kepada Umno.Semalam kenyataan bertentangan antara Anwar dan Istana Negara apabila presiden PKR itu pada sidang medianya mengatakan sudah menyerahkan “dokumen sahih” kepada Agong untuk membuktikan sokongannya.Beberapa minit selepas itu Ahmad Fadil Shamsuddin, Datuk Pengelola Bijaya Diraja Istana Negara berkata, Anwar sekadar menyatakan jumlah ahli Parlimen yang didakwa menyokongnya untuk membolehkannya mengambil alih Putrajaya.“Bagaimanapun, beliau tidak mempersembahkan senarai ahli Parlimen bagi mengukuhkan dakwaan itu,” katanya.


Biden ‘sihat untuk bertugas’, kata doktor

Joe Biden diadapti dalam keadaan yang baik dan sihat untuk bertugas, menurut doktor yang membuat pemeriksaan ke atas presiden Amerika Syarikat (AS) itu pada Khamis.
Dr. Kevin O’Connor berkata: “Biden mampu melaksanakan sepenuhnya semua tanggungjawab..."
"Presiden Biden kekal sihat, cergas dalam usia 80 tahun dan mampu untuk melaksanakan tugas-tugas presiden termasuk sebagai Ketua Eksekutif, Ketua Negara dan Komander," lapor Agensi Anadolu memetik kenyataan O'Connor.
Pemeriksaan fizikal itu dijalankan di Pusat Perubatan Tentera Nasional Walter Reed di Bethesda, Maryland.
“Pemeriksaan fizikal ini meliputi perundingan khusus dengan beberapa pakar perunding kami dari Pusat Perubatan Tentera Nasional Walter Reed. Ia termasuk Optometri, Pergigian, Ortopedik (Kaki dan Buku lali), Ortopedik (Tulang Belakang), Podiatri, Terapi Fizikal, Neurologi, Kardiologi, Radiologi dan Dermatologi,” kata O'Connor.
Pemeriksaan fizikal itu adalah yang kedua buat Biden sebagai presiden. Beliau kali terakhir menjalani pemeriksaan fizikal pada 19 November 2021.
Biden berusia 80 tahun pada November ini, bermakna beliau akan berusia 82 tahun jika memutuskan untuk bertanding bagi penggal kedua pada 2024.
Beliau merupakan presiden tertua yang mengangkat sumpah jawatan pada usia 78 tahun dan akan mengatasi rekod itu jika beliau dipilih sekali lagi.


Sorry.


22 dari 45 kematian tiada kaitan dengan suntikan dos penggalak

Sebanyak 22 kematian dari 45 laporan yang diterima Bahagian Regulatori Farmasi Negara (NPRA) melibatkan kematian dalam kalangan penerima vaksin dos penggalak Covid-19 didapati tiada hubung kait dengan vaksin yang diterima.Pengarah NPRA Dr Roshayati Mohamad Sani berkata rumusan terhadap 22 kematian itu telah dinilai Jawatankuasa Khas Farmakovigilans Vaksin Covid-19 (JFK) manakala 23 laporan kematian lagi sedang dalam proses untuk dilengkapkan sebelum dibentangkan untuk penilaian jawatankuasa itu.Beliau berkata setakat 25 Februari, NPRA telah menerima 25,445 laporan kesan sampingan susulan imunisasi (AEFI) vaksin Covid-19 dengan 93% atau 23,682 kes yang dilaporkan adalah kes tidak serius manakala 1,763 laporan pula dikategorikan sebagai AEFI serius.“Daripada jumlah keseluruhan itu, NPRA menerima 1,275 laporan AEFI melibatkan dos penggalak dengan 90 kes atau 7.06% laporan AEFI itu diklasifikasikan sebagai serius,” katanya dalam taklimat bersama media mengenai AEFI vaksin Covid-19 secara maya hari ini.Dr Roshayati berkata 94 laporan AEFI melibatkan penerima vaksin dalam golongan kanak-kanak lima hingga 11 tahun diterima setakat 25 Feb, dengan hanya dua laporan dikategorikan sebagai serius.Ia melibatkan seorang kanak-kanak perempuan berusia lima tahun yang mengalami gejala asma teruk yang dirawat di hospital selama dua hari sebelum dibenarkan keluar manakala satu lagi kes melibatkan kanak-kanak lelaki 10 tahun yang mengalami paralisis muka namun semakin pulih.“Secara keseluruhannya, trend pelaporan AEFI dalam kalangan kanak-kanak berusia lima hingga 11 tahun yang diterima oleh NPRA tidak jauh berbeza dengan apa yang dilaporkan oleh negara rujukan regulatori yang lain,” kata Dr Roshayati.Dalam perkembangan lain, Ketua Seksyen Farmakovigilans, Pusat Komplians dan Kawalan Kualiti NPRA Dr Azuana Ramli berkata individu yang mengalami AEFI vaksin Covid-19 masih boleh melaporkan sendiri kepada NPRA tanpa menunggu pengesahan doktor yang merawat.Ia berikutan dakwaan terdapat doktor yang tidak mahu mengesahkan bahawa pesakit yang mendapatkan rawatan susulan selepas vaksin Covid-19 mengalami AEFI berkaitan.“Biarpun doktor yang merawat tidak mengesyaki dan tidak melaporkan AEFI pesakit kepada NPRA, pesakit yang merasakan mereka terkesan akibat vaksin boleh melaporkannya menerusi saluran NPRA,” katanya.Penerima vaksin Covid-19 yang mengalami kesan advers boleh melaporkan AEFI melalui aplikasi MySejahtera bagi kesan tersenarai dalam aplikasi itu dan secara dalam talian dengan mengisi Borang Pelaporan Kesan Sampingan Ubat Untuk Pengguna (ConSERF) menerusi laman sesawang NPRA, www.npra.gov.my.


Tiada perubahan signifikan dalam Perlembagaan Sarawak, kata Karim

Rang Undang-Undang (RUU) Perlembagaan Negeri Sarawak (Pindaan), 2022 yang bakal dibentang di Dewan Undangan Negeri (DUN) Sarawak esok, tidak akan membawa perubahan yang signifikan biarpun perkataan “premier” dicadangkan bagi menggantikan istilah ketua menteri.Menteri Pelancongan, Kesenian dan Kebudayaan Sarawak Abdul Karim Rahman Hamzah berkata sebaliknya RUU itu adalah hanya untuk memperhalusi keadaan, di mana ia turut mencadangkan penukaran istilah “menteri muda” kepada timbalan menteri.“Nama jawatan ‘menteri muda’ boleh menyebabkan kekeliruan. Pernah ada ‘menteri muda’ yang pergi ke luar negara, mereka dilayan sebagai pembantu kepada menteri.“Begitu juga, bagi CM (ketua menteri) saya rasa kita tidak mahu setanding dengan Pulau Pinang atau Melaka. Apabila kita membentuk Malaysia, penandatangan bagi negeri-negeri Melayu (di Semenanjung), hanya ada seorang yang mewakili mereka,” katanya kepada pemberita ketika ditemui di Bangunan DUN Sarawak hari ini.Sebelum ini, Speaker DUN Sarawak Mohamad Asfia Awang Nassar dalam satu sidang media berkata RUU itu akan dibentangkan oleh Karim esok dengan bacaan kali kedua dan ketiga juga dilakukan pada hari sama.Sementara itu, ketika ditanya mengenai terjemahan bahasa Melayu yang sesuai untuk perkataan “premier”, Karim berkata perkataan itu boleh dikekalkan.“Pada pandangan saya, istilah ‘premier’ sudah memadai untuk (digunakan dalam kedua-dua bahasa, sama ada) bahasa Melayu atau Inggeris. Jika Liga Perdana kita boleh guna istilah Liga Premier, jadi kenapa kita tidak boleh menggunakan ‘premier’ (dalam kedua-dua bahasa)?” Katanya.


DPMM gesa bantuan diagih kepada individu diisytihar muflis

Dewan Perniagaan Melayu Malaysia (DPMM) hari ini menggesa kerajaan untuk memasukkan individu yang diisytiharkan muflis dalam senarai penerima pakej bantuan Pemerkasa Plus yang diumum Putrajaya pada pada Isnin lalu menjelang sekatan pergerakan penuh di bawah perintah kawalan pergerakan (PKP).Timbalan Presiden DPMM Norsyahrin Hamidon berkata ketika ini, mereka yang berada dalam kumpulan tersebut tidak boleh memohon bantuan yang diperkenalkan kerajaan bagi berdepan impak krisis Covid-19.Beliau berkata individu-individu yang diisytiharkan muflis sebelum 31 Disember 2019 sepatutnya secara automatik dikeluarkan daripada senarai perintah muflis bersama mereka yang memiliki hutang di bawah RM1 juta.Beliau turut berkata perkara yang sama juga perlu dikuatkuasakan ke atas mereka yang diisytiharkan muflis kerana menjadi penjamin pinjaman di bawah RM2.5 juta dan mereka yang telah meninggal dunia.Dalam sidang media hari ini, beliau turut menjelaskan beberapa langkah tambahan yang boleh dimasukkan ke dalam Langkah-Langkah Sementara bagi Mengurangkan Kesan Penyakit Koronavirus 2019 (Covid-19) 2020 atau dikenali sebagai Akta 829 di bawah undang-undang darurat.Beliau berkata antara penambahbaikan itu termasuk tempoh kuatkuasa akta dilanjutkan dari 31 Disember 2021 hingga 31 Disember 2023.Akta 829 diperkenalkan kerajaan antara lain bagi menangani ketidakupayaan perniagaan untuk melaksanakan tanggungjawab kontrak.“Nilai ambang bagi tindakan muflis dinaikkan kepada RM300,000 daripada RM100,000 sekarang ini dan tindakan penggulungan entiti perniagaan kepada RM1 juta.“Takrifan pengguna hendaklah “termasuk pengguna untuk operasi pejabat perniagaannya,” katanya sambil menambah mediasi perlu dibuat seagai solusi kepada kes-kes muflis.Beliau mencadankan pengisytiharan muflis dan pengusiran penyewa dari premis perniagaan hanya boleh dilakukan selepas tiga bulan moratorium.“Semua bentuk sewaan premis yang tuanpunya diberikan moratorium hendaklah memberikan penangguhan bayaran sewaan kepada penyewanya termasuk premis perniagaan serta penghalangan tindakan pengusiran atau pengisytiharan muflis selepas 3 bulan moratorium diberikan berakhir.” katanya.


Mengharapkan sinar kebaikan 2022

Tahun 2021 berakhir dengan suasana tekanan bagi Malaysia dan adakalanya dirasakan bahawa tidak akan berlaku perubahan kepada keadaan lebih baik untuk tahun 2022.Banjir, kehilangan harta-benda, kemusnahan hutan, korupsi, kelemahan kepimpinan ahli-ahli politik, kegagalan jentera kerajaan, ancaman varian Omicron Covid-19. keadaan ekonomi belum pulih dan pelbagai tekanan menjadikan rakyat berasa lemas.Apabila membaca media massa dan sosial, maka yang terpapar hanyalah kisah-kisah buruk tentang negara dan rakyat Malaysia. Hinggakan ada netizen yang menulis: ” Setiap kali buka FB. Tak ada langsung berita positif pasal Malaysia. Apa dah jadi Malaysia ini.”Juga tular satu tulisan yang turut disiarkan oleh media massa mengenai seorang bekas warga negara Malaysia yang berhijrah ke Barat. Tulisan yang enggan mendedahkan namanya menyatakan bahawa beliau tidak menyesal meninggalkan Malaysia.Suasana Malaysia di hujung 2021 adalah suatu keadaan yang penuh marah, kesal, kecewa dan rasa tidak puas hati.Tetapi keadaan yang tertekan ini bukan saja berlaku di negara ini, ia turut dirasakan di seluruh rantau Asia Timur.Ancaman Covid-19 masih tidak reda. Dari Jepun, Korea Selatan, China hinggalah ke Australia, virus itu masih mengganggu penduduknya.Begitu juga dengan bencana alam yang dikaitkan dengan perubahan iklim. Taufan di Filipina, kebakaran hutan di Australia dan banjir di China.Pertembungan antara Amerika Syarikat (AS) dan China pada tahun 2021 menambahkan gelora geopolitik dari Laut China Utara hingga ke Laut China Selatan.Pakatan Aukus yang membawa kepada pembinaan kapal selam nuklear Australia tidak menjanjikan rantau yang lebih tenteram.Di peringkat global, persaingan antara Barat dan Rusia juga meningkatkan ketegangan.Ia bukanlah Perang Dingin baru. Rusia bukanlah Soviet Union. Tetapi tentera British dihantar ke Ukraine untuk menghadapi kemarahan Rusia.Dalam pada itu, perubahan iklim sudah dirasai di seluruh planet.Musim sejuk kali ini lebih dingin daripada tahun-tahun terdahulu di tempat-tempat tertentu.Pada waktu sama, suhu tinggi lebih panas daripada sebelum ini.Jerman dan beberapa tempat di Eropah turut dilanda banjir.Sementara pelawanan terhadap Covid-19 menghadapi cabaran baru di seluruh dunia.Daripada Omicron yang mula dikesan di Afrika Selatan kini memaksa perintah duduk di rumah di kawasan tertentu di United Kingdom, Perancis dan Jerman.Maka jika menonton siaran berita di televisyen negara-negara di seluruh dunia, maka boleh dinyatakan: ” Setiap kali buka TV, Tak ada langsung berita positif pasal dunia. Apa dah jadi dunia ini.”Jadi tidak menghairankan, ada sekumpulan manusia berusaha keras hendak meninggalkan planet ini.Sebagai langkah awal, para bilionair pergi melancong ke angkasa.Ia merupakan satu detik rehat bagi mereka daripada keserabutan masalah di bumi.Apa yang berlaku pada tahun 2021 adalah sesuatu yang sudah berlalu.Bukanlah tidak ada kebaikan pada tahun itu tetapi sifat manusia, media sosial dan pemberitaan kisah-kisah buruk akan mendominasi naratif.Namun sememangnya Malaysia dan dunia berada dalam keadaan buruk, pada peringkat masing-masing.Tetapi tahun 2022 baru bermula.Harapan orang adalah tinggi supaya 2022 adalah berbeza, dan lebih baik dari 2021.Tetapi harapan ini hanya boleh tercapai dengan bertindak.Maknanya ini adalah sinar kebaikan untuk tahun 2022. Oleh kerana ia belum berlaku, maknanya ia masih boleh diharapkan.Namun jika dilihat pada tahun lalu, ketika 2020, harapan yang serupa pernah ditampilkan untuk tahun 2021.Tetapi rupanya keadaan pada tahun 2021 adalah lebih buruk daripada 2020. Bukan saja dari segi melawan Covid-19 di negara ini, tetapi juga dalam perkembangan politik negara.Bagi Barisan Nasional (BN), 2021 mungkin dilihat sebagai tahun pencapaian berbanding 2020.Kini mereka menerajui kerajaan setelah menumbangkan pentadbiran Perikatan Nasional (PN).Mereka dapat mengikat Pakatan Harapan (PH) melalui MoU.Ditambah pula mereka tidak perlu berpakat dengan PAS melalui Muafakat Nasional (MN).BN menang besar dalam pilihan raya negeri Melaka.Gabungan Parti Sarawak (GPS) yang merupakan sekutu BN pula turut menang besar dalam pilihan raya negeri.Jadi, pencapaian itu dirasakan boleh membawa kemenangan kepada BN jika pilihan raya umum diadakan pada tahun 2022.Pembangkang pula sedang berpecah-belah. PN dan PH akan tentunya memecahkan undi penentang BN. Begitu juga dengan parti kecil lain seperti Pejuang dan Muda.Namun, kemarahan rakyat ketika banjir melanda negara pada bulan Disember 2021 khususnya di Taman Sri Muda dan Pahang ditujukan pada kerajaan BN.Bukan saja kerajaan BN yang ada sekarang tetapi kerajaan-kerajaan terdahulu. Ini kerana masalah sekarang berasal dan berkembang dari cara negara ini ditadbir sejak dahulu.Mungkin walaupun dengan segala kemarahan dan kekecewaan itu, BN tetap akan menang dalam pilhan raya akan datang, tetapi tahun 2022 amat berbeza daripada era terdahulu.Tentunya ia tidak sama dengan tahun 2012 dan 2002 ketika mana BN kuat.Generasi sekarang sudah berubah. Anak-anak muda yang baru berpeluang untuk mengundi mempunyai fikiran berbeza daripada golongan yang terdahulu.Mereka tidak menghargai, atau malah tidak dapat menerima naratif yang ada. Baik pada pihak kerajaan mahupun pembangkang.Satu lagi ciri-ciri masyarakat sekarang ialah pengaruh media sosial dan netizen.Bagaimana ia mencorak naratif masyarakat dapat dilihat semasa banjir baru-baru ini.Kerajaan dan parti politik berusaha untuk mengendalikan naratif dan pengaruh yang dijana oleh media sosial.Hanya ada kalanya mereka berhasil tetapi dalam banyak perkara, media sosial mempunyai kesan tersendiri yang berlainan.Maka pada tahun 2022, perkara ini berkembang untuk muncul dalam bentuk lain.Mungkin rakyat akan melupakan soal banjir dan kelemahan jentera kerajaan.Tetapi mungkin ia menjalar kepada perkara lain.Rakyat hendak tahu umpamanya, mengenai asal usul Taman Sri Muda, projek Canal City yang dibatalkan dan mengapa banjir itu menjadi begitu buruk.Sementara soal penggondolan hutan, pembalakan dan banjir bukan saja di Pahang tetapi juga di Kedah dan Kelantan akan dipersoalkan.Pihak-pihak yang berkaitan terus akan ditanya,dan tentunya perkara ini berkait dengan BN, dulu dan sekarang.Kebanyakan rakyat negara ini tetap mahu tinggal di Malaysia.Tidak semua yang mampu berhijrah akan meninggalkan negara ini.Termasuk mereka yang mempunyai kemampuan memperoleh kerja lebih baik di negara maju.Negara ini mungkin kehilangan banyak bijak pandai kerana mereka berhijrah. Tetapi tidaklah kesemuanya. Sesiapa yang tinggal akan berusaha memperbaiki keadaan.Begitu juga dengan planet bumi.Walaupun usaha dilakukan untuk pergi ke angkasa lepas, ia lebih kepada penyelidikan dan pelancongan.Tetapi akhirnya manusia tetap mahu kekal berada di bumi serta memperbaiki keadaan.Dalam tahun 2022, usaha akan terus dilakukan untuk melawan Covid-19 dan perubhan iklim walaupun golongan konservatif yang antisains dan antivaksin tetap wujud.Tahun 2022 tetap mempunyai sinar kebaikan untuk manusia meletakkan harapan.


Lagi lantikan politik selepas pengikut Anwar dinamakan pengerusi Tekun?

Bekas ahli Parlimen Kapar Abdullah Sani Abdul Hamid dari PKR dilantik untuk mengetuai Tekun Nasional, sebuah agensi yang ditugaskan menyediakan kemudahan pembiayaan kepada perniagaan Bumiputera, menurut surat daripada ketua setiausaha sulit kepada perdana menteri yang tersebar hari ini.
Tekun Nasional adalah sebuah agensi di bawah Kementerian Pembangunan Usahawan dan Koperasi.
Salinan surat yang mengandungi kepala surat Pejabat Perdana Menteri (PMO) itu turut menamakan Sany Hamzan dari parti Amanah sebagai timbalannya, dan bekas presiden Upko Bernard Dompok sebagai pengerusi SME Corp, yang juga berada di bawah kementerian yang sama.
Surat itu menyatakan bahawa Perdana Menteri Anwar Ibrahim meluluskan pelantikan ketiga-tiga pemimpin tersebut.
MalaysiaNow cuba mengesahkan pelantikan itu dengan PMO.
Sany yang juga Ahli Parlimen Hulu Langat ketika dihubungi berkata beliau belum dimaklumkan mengenai pelantikan itu.
"Saya pun tak dapat surat lagi," katanya.
Abdullah yang merupakan orang kuat Anwar, tewas di kerusi Parlimen Kapar kepada Halimah Ali dari PAS dengan majoriti lebih 11,000 undi pada pilihan raya umum tahun lepas.
Kerajaan dikritik berhubung beberapa siri pelantikan politik untuk mengetuai agensi kerajaan dan GLC dalam beberapa minggu kebelakangan ini.
Mereka termasuk pelantikan penyokong setia Presiden Umno Ahmad Zahid Hamidi untuk mengetuai dua badan kerajaan yang bertanggungjawab besar dalam pembangunan ekonomi Bumiputera.
Bekas ketua Pemuda Umno Asyraf Wajdi Dusuki dinamakan sebagai pengerusi Majlis Amanah Rakyat (Mara), sementara Pengerusi Umno Kelantan Ahmad Jazlan Yaakub dikekalkan sebagai pengerusi Felcra.
Sementara itu, Ahli Parlimen Balik Pulau dari PKR, Bakhtiar Wan Chik, dinamakan sebagai pengerusi cabang pelaburan milik kementerian kewangan MyCreative Ventures Sdn Bhd, dan Husam Musa dari Amanah dilantik sebagai pengerusi Syarikat Perumahan Negara Bhd.
Tidak sampai sebulan selepas memegang jawatan, kerajaan Anwar menamatkan lantikan politik kerajaan terdahulu di badan berkanun dan syarikat berkaitan kerajaan.


Selangor catat kes lepasi 3,000 ketika kes baru kembali jangkau 8,000

Malaysia merekodkan kes baru sebanyak 8,209 menjadikan kes keseluruhan Covid-19 meningkat sebanyak 595,374.Selangor kekal mencatat kes harian tertinggi sebanyak 3,125 disusuli Kuala Lumpur (801), Johor (752), Sarawak (594), Negeri Sembilan (576), Kelantan (414) dan Perak (384).Hanya Perlis (5) sahaja yang mencatatkan kes satu digit hari ini.Negara juga mencatat sebanyak 7,049 kes sembuh menjadikan jumlah keseluruhan kes sembuh meningkat kepada 508,947.Kes aktif dengan kebolehjangkitan pula kini berjumlah 83,331.Dalam pada itu, 880 pesakit ditempatkan di unit rawatan rapi (ICU) termasuk 446 orang memerlukan bantuan alat pernafasan.Malaysia turut mencatat 103 lagi korban akibat Covid-19, menjadikan jumlah mangsa yang maut meningkat kepada 3,096.


Kerajaan wajibkan seorang pengarah wanita dilantik bagi syarikat senaraian awam

Putrajaya akan mewajibkan lantikan sekurang-kurangnya seorang wanita sebagai pengarah wanita dalam semua syarikat senaraian awam melalui Suruhanjaya Sekuriti dalam Belanjawan 2022 yang dibentangkan di the Dewan Rakyat hari ini.Menteri Kewangan Tengku Zafrul Aziz berkata inisiatif tersebut adalah bagi mengiktiraf peranan wanita dalam proses membuat keputusan dan memperkukuh kepimpinan serta keberkesanan lembaga pengarah.Menurut Zafrul, buat masa ini, golongan wanita memegang 25% daripada komposisi ahli lembaga pengarah bagi 100 syarikat awam utama.“Namun, masih terdapat 27 peratus atau 252 syarikat-syarikat tersenarai di Bursa Malaysia yang belum mempunyai komposisi pengarah wanita.”Katanya lagi, kerajaan juga menyediakan RM5 juta kepada Yayasan Kepimpinan Wanita bagi merancakkan penyertaan wanita dalam sektor ekonomi melalui antaranya latihan kepimpinan muda dan program keusahawanan.Zafrul berkata bagi membantu usahawan wanita yang turut terkesan akibat Covid-19 serta sebagai langkah meningkatkan kapasiti perniagaan mereka, sejumlah RM230 juta dana pembiayaan akan disediakan melalui Program Dananita di bawah Mara dan Tekunita di bawah Tekun.Selain itu, bagi menambah baik sistem sokongan sedia ada buat kaum ibu berkerjaya, RM30 juta disediakan untuk menyediakan kemudahan taska di bangunan-bangunan kerajaan, terutamanya di hospital dan universiti awam.“Kerajaan juga menggalakkan majikan sektor swasta untuk pengaturan kerja fleksibel serta menyediakan kemudahan taska di pejabat,” katanya.Menurut Zafrul lagi, kerajaan bercadang untuk melanjutkan pelepasan cukai pendapatan individu sehingga RM3 ribu bagi bayaran yuran taska dan tadika sehingga tahun taksiran 2023.Beliau menambah kerajaan bersedia untuk memperuntukkan RM13 juta yang dikhususkan untuk memperkasa Bahagian D11 Polis Diraja Malaysia (PDRM) bagi siasatan seksual, wanita dan kanak-kanak, termasuk pewujudan 100 jawatan baru.


Kenaikan yuran pengajian perlu rasional, kata kumpulan pelajar UM

Kesatuan Mahasiswa Universiti Malaya (KMUM) menggesa pihak pengurusan Universiti Malaya (UM) menyemak semula peratusan peningkatan yuran pengajian supaya ia dilaksanakan secara rasional.KMUM dalam satu kenyataan, berkata kesatuan itu yakin mahasiswa UM akan bersikap rasional dalam menerima kenaikan yuran pengajian ekoran peningkatan kos ditambah dengan inflasi yang harus ditanggung oleh pihak universiti.Bagaimanapun, katanya, kenaikan yuran tersebut mestilah dijalankan secara ansuran, rasional dan bukan dikenakan secara spesifik terhadap sesuatu program tanpa sebarang justifikasi.“Sebagai contoh, kenaikan terhadap sarjana muda perakaunan setinggi 128%boleh dikatakan melampau sehingga menjadikan ia lebih mahal berbanding dengan program sains.“KMUM menggesa agar pihak pengurusan universiti memandang serius akan masalah ini dengan menangguhkan dan menyemak semula peratusan peningkatan yuran pengajian atas rasional ini dan bukan sahaja atas alasan kebajikan pelajar semasa Covid-19,” katanya.Dalam pada itu, KMUM menyambut baik keputusan pihak pengurusan UM menangguhkan kenaikan yuran pengajian bagi sesi akademik 2021/2022 yang telah diumumkan baru-baru ini.Katanya, kesatuan itu juga menyokong keputusan pihak pengurusan yang bersetuju untuk menerima wakil KMUM ke Jawatankuasa Yuran Universiti (JYU) supaya dapat mengambil bahagian dalam perbincangan berkaitan kenaikan yuran pengajian pada masa hadapan.Jelasnya, mahasiswa UM berhak mengetahui tentang perincian kenaikan yuran pengajian, sejajar dengan prinsip ketelusan dan akan memberi pemahaman kepada pelajar mengenai operasi universiti.“KMUM difahamkan, sebelum sebarang cadangan kenaikan yuran pengajian diserahkan kepada JYU akan ada satu kajian dijalankan sebuah jawatankuasa khas untuk menunjukkan sebab dan rasional mengapa ia perlu dilakukan.“KMUM percaya, penemuan laporan tersebut seharusnya diumumkan dan dipaparkan untuk tatapan mahasiswa dan mahasiswi UM supaya mereka dapat memahami rasional di sebalik kadar kenaikan program tersebut,” katanya.Pada 1 Oktober lalu, KMUM mendakwa terdapat kenaikan yuran pengajian Sarjana Muda Perakaunan sebanyak 128% dari RM7,860 kepada RM17,900 manakala Sarjana Muda Kewangan meningkat 43% iaitu RM9,740 kepada RM13,900.Sarjana muda usuluddin dan sarjana muda syariah pula mengalami pertambahan 38% (RM8,960 kepada RM12,400).Susulan itu, UM bersetuju untuk menangguhkan kenaikan yuran pengajian setelah mengkaji semula kepentingan dan kebajikan pelajar.